NRT TV | جۆراوجۆر | بۆچی پێویستە پاقڵە و ماست لە ژەمی پارشێودا بخۆیت؟\nبۆچی پێویستە پاقڵە و ماست لە ژەمی پارشێودا بخۆیت؟\n4630 جار خوێندراوەتەوە\nژەمی پارشێو ژەمێکی زۆر جێگەی بایەخە وەک چۆن پەیامبەری ئیسلام درودی خوای لەسەر بێت ئاماژەی پێداوە، بۆ ئەوەی ژەمێکی گونجاو بخۆیت پێش بەڕۆژووبون پێویستە ئەو خواردنانە بخۆیت کە دەوڵەمەندن بە سەرچاوەکانی وزە و ئاو.\nوەک دەزانرێت ژەمی بەربانگ بەس نیە بۆ ئەوەی جەستە تەواوی پێویستیەکانی بەدەست بهێنێت لە خۆراک و ئاو، لەبەر ئەمەشە کە ژەمی پارشێو گرنگیەکی زۆری هەیە بۆ دابینکردنی هەموو ماددە خۆراکییە تەواوکارەکان.\nبەپێی هەواڵێکی ماڵپەڕی ئەل عەین، خواردنی دوو ژەم لە ماوەی مانگی ڕەمەزاندا رێگەدەدات بە چالاکتربوونی سیستمی بەرگری و رێگە بە جەستە دەدات کە تەرکیز بکاتە سەر وزەکەی بۆ هەر ژەمێکی دیاریکراو، هەروەها یارمەتی ئاسانکردنی کرداری هەرس دەدات، هەر بۆیە گرنگە لەو دوو ژەمەدا ئەو خۆراکانە بخورێن کە تێیدا ڕێژەیەکی باش لە سەرچاوەکانی وزە و ئاو هەیە بۆ ئەوەی بتوانیت لە کاتی بەرۆژووبوندا بە تەندروستی و تەرکیزوە بمێنیتەوە، هەواڵەکە ئاماژەی بە سوودە سەرسوڕهێنەرەکانی هەریەک لە ماست و پاقلەی کردووە کە دوو خۆراکی گرنگن و پێویستە بخورێن.\nجگە لەوەی ماست ڕێژەیەکی زۆری ئاوی تێدایە، کە یارمەتیی ئەوە دەدات بە خێرایی تینووت نەبێت، ماست خواردنێکی دەوڵەمەندە بە کاربۆهیدرات و چەوری کە یارمەتی هێشتنەوەی وزەی کەسی ڕۆژووگر دەدات، هەروەها پرۆتینێکی بەسوودی تێدایە کە بۆ کۆنترۆڵی کێشی جەستە بەسوودە و شانەکانی جەستە نوێ دەکاتەوە و قەرەبووی ئەو زیانانە دەکاتەوە کە بەر شانەکان کەوتوون.\nماست هەروەها پرۆبایتیک و زۆرێک لە ڤیتامین و کانزای گرنگ بۆ گەشە و بینین لەخۆ دەگرێت کە نەبوونی ئەم ماددانە دەبێتە هۆی درز و شەقبردن لە دەم، هەوکردنی چاو و زمان و پێست و وەرینی قژ، گەشەی جەستەیی و دەروونی دوا دەخات ، دەشبێتە هۆی کەمی خەو و ئازاری پێ.\nپاقلەی ئامادەکراو یەکێکە لە کۆڵەکە گرنگەکانی ژەمی پارشێو، بەو ئەندازەیەی توانای مانەوەی هەیە لە گەدەدا بۆ ماوەیەکی زۆر تا نزیکی ٦ کاتژمێر دەخایەنێت پرۆسەی هەرسکردنەکەی، هەستی برسیبوونیش کەم دەکاتەوە.\nیەکێک لە گرنگترین سوودەکانی خواردنی پاقڵە ئەوەیە:\n١- پرۆتین و مادەی ئەندامی و چەوری و ڕیشاڵ و شەکری تێدایە، کە بەرگری جەستە بەهێز دەکات .\n٢- دەوڵەمەندە بە ڤیتامینەکان، بەتایبەتی ڤیتامین B و کالسیۆم .\n٣- هۆرمۆنێکی تێدایە بەناوی هۆڕمۆنی " گەشە "، ئەمەش یارمەتیدەرە بۆ هەست کردن بە وزە و گەشەکردن .\n٤- دەوڵەمەندە بە ماددەی خۆراکی بەسوود بۆ جەستە لەوانە: زینک، ئاسن، مس، فۆلیک، فسفۆر، مەگنسیۆم، پۆتاسیۆم و مەنگەنیز .\n٥- کاردەکات بۆ ئەوەی ئازاری گورچیلە کەم بکاتەوە .\n٦- ئاستی شەکری خوێن ڕێکدەخات .\n٧- بەشداریدەکات لە بەرزبوونەوەی ئاستی کۆلیسترۆڵی باش لە خوێندا .\n٨- کرداری هەرسکردن چالاک دەکات.\n٩- سوودبەخشە لە چالاککردنی ڕێڕەوی میزەڕۆدا.


خوێندنەوەی رۆڵی ئێستای گۆڕان – Knwe.org\nسەرەکی » وتار » مستەفا محەمەد » خوێندنەوەی رۆڵی ئێستای گۆڕان\nلە دوای تێپەڕینی زیاتر لە سێ مانگ بەسەر وادەی ئەنجامی هەڵبژاردندا هێشتا هەنگاوە کردەییەکانی سازانی هێزە براوەکان لە هەرێمدا سست و لاوازن، هەر لایەنێکێکیش بە ئەجندا و پێشمەرجی جیاوازەوە گریمانەی لەدایکبوونی کابینەی نۆ دوورتر دەخاتەوە، پارتی لە لایەک دەیەوێت حکومەت بەپێی خواستی تاک لایەنەی خۆی و دەستبردن بۆ پەرتکردنی تەوافوقی پێشوو و بە هێنانە ئارای هێزی سێیەم کە گۆڕانە گورزێک لە هاوبەشە سەرەکیەکەی لەحوکمڕانیدا بوەشێنێ، لەلایەکی تریش ئۆباڵی پێکنەهاتن و لەدایک نەبوونی کابینەکە بخاتە گەردنی یەکێتی کە لەئێستادا حەزێکی شیرینی باڵی بازەکانیەتی و دەیەوێ بۆ کاتێکی نادیار دوای بخات.\nقسەی من لەسەر ڕاز و مرازی پارتی نیە ، هێندەی مەبەستمە تیشکێک بخەمە سەر گۆڕان و نیەتی چڤاتی نیشتمانی وبڕیار بەدەستانی ئەو بزوتنەوەیە بۆ بەشداریەکی لاواز و قۆستنەوەی ئاڵۆزیەکانی پارتی و یەکێتی و شەڕی بە وەکالەتی هەڵسوڕاوەکانیان لە پێناوی بەدەستخستنی پۆست و مەکانە ، شیرینی و چەوریی ، ڕۆڵ و پێگەی ناشەرعی دەسکەوت و بەرژەوەندی شەخسی لە کابینەی نۆدا لەسەر حسابی یەکێتی!\nهەمیشە پێم وابووە شەڕی لەمێژینەی ئەو بزوتنەوەیە لەوەتەی خۆی ڕاگەیاندووە ڕووەو یەکێتی بووە نەک پارتی ، بەڵگە و بورهان زۆر و زەوەندن لێرەدا ئاماژە بەهەندێکیان دەکەین:\n٭ ئەم بزوتنەوەیە لەسەرەتای دروستبوونیەوە هەوڵ دەدات ببێتە جێگرەوەی یەکێتی و ناتوانێ ، لە کابینەی هەشتیشدا بە « 24 « کورسی پەرلەمانیەوە هەوڵێکی زۆریدا وەک دیفاکتۆ خۆ نمایش بکا و شکستی خوارد ، دواجار بەهەڵڵا و هوریای کورتبینانەوە لەجێی پێداکوتین ، شوێن لەق بوون و بینیمان فریای خۆکۆکردنەوەش نەکەوتن ، پارتی تاک لایەنە ئاوتی حکومەتی کردن و وەزیرەکانیشی وەک فەرمانبەری سزادراو تا ئەودیو دێگەڵە بردن،کەچی ئێستا لەکابینەی نۆدا بە نیوەی هێزی پێشوشیانەوە داوای پێگە و سەنگی یەکێتی دەکەن!\n٭ کاتێک بارزانی باوک ویستی خۆهەڵبژاردنەوەی هەبوو لە دەرەوەی پەرلەمانەوە ، تاکە سەرکردەیەکیان نەبوو بڵێ من هەم و لەبەرامبەریدا بێتە مەیدان ، لەکاتێکدا زۆرێک لە هاوڵاتیانی ئەم هەرێمە ئامادەیی ئەوەیان تێدا بوو دەنگ بە پاڵێوراوەکەیان بددەن و نەیانکرد ، تەنها هەوڵیان ئەوەبوو کە لەپەرلەمانەوە سەرۆک هەڵبژێردرێ و پارتی دژی وەستایەوە ، بەڵام لە ئێستادا کە پارتی بۆتە خاوەنی 45 کورسی پەرلەمانی و بە کەمینەکانەوە دەتوانێ زۆرینەی پەرلەمانی وەدەستخاو هیچ کێشەیەکی نیە کە سەرۆکی هەرێم لە پەرلەمانەوە هەڵبژێردرێ ، گۆڕان ئەم وەرچەرخانەی پارتی بە خاڵێکی ئیجابی لە قازانجی پڕۆسەی سیاسی لێک دەداتەوە!\n٭ سەختترین گێرمە و کێشەی بزوتنەوەی گۆڕان لەسەر پرسی پڕۆژەیاسای سەرۆکایەتی هەرێم بوو کە بووە هۆکاری پەکخستنی پەرلەمان و ناردنەوەی سەرۆک پەرلەمانەکەشیان بۆ سلێمانی ، کەچی لەکاتی زیادکراودا بەچەند ڕۆژێک پێش هەڵبژاردنەکانی «30-9-2018 « پڕۆژەیەکیان بۆ پارتی ئامادەکرد تا پرسی سەرۆکایەتی هەڵپەسێرێ ، پارتیش بەدەستخۆشانەوە پێشوازی لێکرد و پڕۆژەکەیانی تێپەڕاند ، تاکە بیانوی گۆڕان بۆ ئەو پێداگریەیان لە هەڵپەساردنی بریتی بوو لەوەی کە ئەم پۆستە زیادەیە ، کەچی کە ئێستا پارتی دەیەوێ پۆستەکە زیندوو بکاتەوە و لەڕاگرتنی هاوسەنگی ماڵباتی بارزانیدا مەرجی پێکهاتنیشیەتی لەگەڵ لایەنەکاندا ، سەرانی گۆڕان بەسەر لەقاندن بەڵێ بۆ چالاک کردنەوەی دەکەن و ئامادەشن دەنگ بەکاندیدەکەیان بدەن!\n٭ شاراوە نیە لەم دۆخەدا پەیوەندیەکانی یەکێتی و پارتی لەئاستی پێویستی قۆناغەکەدا نیە کە دەکرا گۆڕان وەک تەڕەفی سێیەم بە موبادەرەیەک ڕۆڵێکی بۆ ئەهوەن کردنەوەی ئەو گرژیانەی نێوان ئەو دوو حزبە گێڕابا ، بەڵام نەک ئەوە لە فەرهەنگی سیاسیاندا حزوری نیە ، بەڵکو ئەندامانی چڤات و بەرپرسانی مەکۆکانیان لەلایەکەوە لێدوانی ئاگرین دەدەن بۆ خۆشکردنی ئاڵۆزیەکانی نێوان یەکێتی و پارتی ، لەلایەکی تریشەوە دڵنیایی و ئاسودەیی دەدەنە پارتی کە لە نێوان گۆڕان و یەکێتیدا ھیچ نزیکبوونەوەیەک نییە ، بگرە بەدەنگی بەرزیش ڕایدەگەیەنن کە کۆبوونەوەی ژێربەژێر، یاخود ئاشکرا نیە و ناکرێ ، نەشیان شاردۆتەوە ئەگەر پارتی بیەوێ ئەوان زۆر حەز دەکەن لەسەر یەکێتی نەوەستن و کابینەی نۆ بەبێ یەکێتی پێکبهێنرێ ، بە مەزندەی ئەوان بەشداریکردن و نەکردنی گۆڕان لە کابینەی نوێدا هیچ پەیوەست نییە بە یەکێتییەوە ، هەربۆیە لە ئێستادا بە دوانزە کورسیەوە جێگری سەرۆکی حکومەت بە ئیستیحقاقی خۆیان دەزانن!\n٭ پارتی لەسەرەتاوە ڕایگەیاندوە کە دوو جەمسەریی لەمامەڵەی سیاسی گۆڕان لایان مەقبوڵ نیە و چیان بوێ لە کارنامەکەیان ، یا سەرۆکی کابینەکە لەئیدارەدانی حکومەتدا چۆن مامەڵە بکا بەڕەهایی دەبێ گۆڕان ئەشەهەدوبیلای بۆ بکا ، ئەی کەواتە ئەو هەموو پەیمان و بەڵێنانەی لەبارەی ڕوبەڕووبونەوەی گەندەڵی و چاودێری کردنی کارەکانی حکومەت و بەدامەزراوەیی کردنی حکومڕانی و شەڕی ڕاوەدوونانی پاشکۆیەتی و دابەشکاری پۆست کە بەدەنگدەر و هەوادارانی خۆیان دابوو چیان لێ بەسەردێ ؟!\nپرسیاری دوا دێڕیش ئەوەیە کە ئایە بەم هەنگاوە دژبەیەکانەی لەگەڵ جەماوەرەکەی خۆیدا ، بە سەقڵی داچۆڕاو و ئاستی پاشەکشێی لە متمانەی شەقامدا ، گۆڕان دەتوانێ ببێتە بەدیلی یەکێتی؟ یا پارتی وەک شوێنگرەوەی یەکێتی لە پڕۆسەی سیاسی هەرێمدا دەتوانێ پشت بە گۆڕان ببەستێ و ڕێککەوتنێکی نوێی سیاسی پێ بێنێتە بەرهەم ؟ پێم وایە بیرکردنەوە لە گریمانەیەکی لەو شێوەیە واتای وورد نەخوێندنەوەی بارودۆخی سیاسی هەرێم و سەر دەرنەکردنی بانگەشەکارانیەتی لەستراتیژیەتێکی لۆژیکیانە ، ئاکامەکەشی بۆ هەموولایەک ڕوونە و پێویست بە شیکاری زیاتر ناکا!


لە خانەقین پۆلیسی كۆمەڵگایی دامەزرا | ROJnews\nشەممە, 12 أكت 2019 - 15:19\nئەمڕۆ لە شارۆچكەی خانەقینی سەر بە پارێزگای دیالە، بە پاڵپشتی ڕێكخراوی كۆچی نێودەوڵەتی و وەزارەتی ناوخۆی عێراق، دامەزراندنی كۆڕبەندی پۆلیسی كۆمەڵگایی ڕاگەیەندرا کە ئەندامانی کۆڕبەندەکە پێکدێن لە چالاکوانانی مەدەنی.\nسەروەر عەلی، جێگری بەرپرسی كۆڕبەندی پۆلیسی كۆمەڵگایی لە خانەقین بە ڕۆژنیوزی وت: ئامانج لە دامەزراندنی پۆلیسی كۆمەڵگایی ئەنجامدانی هۆشیارییە لە نێو كۆمەڵگادا لە بوارە جیاجیاكان و دروستكردنی پردێكە لە نێوان كۆمەڵگا و پۆلیس، بۆ چارەسەركردنی كێشەكان لە بوارە جیاجیاكان و ئەنجامدان و کردنەوەی خولی هۆشیاری بۆ توێژە جیاوازەکان.\nوتیشی: ئێمە وەكو ژمارەیەك كەسی چالاكوانی بوارە جیاجیاكان لە خانەقین، بەشێوەی خۆبەخش كاردەكەین لەم كۆڕبەندە كە وەزارەتی ناوخۆی عێراق بە هاوكاری ڕێكخراوی كۆچی نێودەوڵەتی (iom) پاڵپشتی دەكەن.\nلای خۆیەوە عەمید لەمیعە محەمەد، ئەندامی كۆڕبەندی پۆلیسی كۆمەڵگایی وتی: ئەمجۆرە كۆبەندەی پۆلیسی كۆمەڵگایی لە سەرجەم ناوچەكانی عێراقی بوونی هەیە بۆ دروستكردنی پەیوەندی لە نێوان كۆمەڵگا و دەزگاكانی حكومی ئەم كۆڕبەندە ڕۆڵی ناوەندگێڕی و هۆشیاری دەبینێت.\nوتیشی: پۆلیسی كۆمەڵگایی كار بۆ ئەوەدەكات كە كۆمەڵگا هۆشیار بكاتەوە لە دیاردە نامۆ و خراپەکان و هەوڵی چارەسەركردنی بدات لە ڕێگای دامودەزگا حكومییەكانەوە، ئاشکراشیکرد کە یەكەم هەنگاو و چالاكییان لە ناوەندەكانی خوێندن دەبێت و هەڵمەتی هۆشیاری لەسەر مەترسی بەكارهێنان و بازرگانی کردن بە ماددە بێهۆشكەرەوەكان و توندوتیژی سێكسی ئەنجام دەدەن.


Diplomatic Magazine | حەوت دیمەنی ئەمریكا‌و ئێران\nئەسكەندەری گەورە ساڵ‌و زەمانێكی زۆر لە داریوشی سێیەم دووربوو، تەنها تیرو كەوان‌و ڕمیان پێ بوو، كەچی كاروان بە كاروان بە جیهاندا هات‌و داریوشی لەناوبرد.؟ ئایا جەنگیز خان بیانووی ئەوەندە گەورە بوو كە هات خوارزمی گرت‌و تەختی كرد.؟\nجەنگی جیهانی یەكەم عوسمانیەكان چیان كردبوو تەخت‌و تاراجیان هەڵتەكاند.؟ تەتەرو مەغۆلەكان لەوسەری دنیاوە هاتن‌و عەباسیەكانیان تەفرو تونا كرد، عەباسیەكان چیان كردبوو؟.. ئیدی چیرۆكی جەنگ لەدوای جەنگی مرۆڤ بەردەوامە تاوەكو ئێستا. وەختێك تیرو كەوان هەبوو وڵات بە وڵات شەڕ بوو.\nسیناریۆ هەیە كە یەكێك لە سیناریۆ زۆر بەرجەستەكان ئەوەیە دوای نەمانی ئێران سونەكان دەگەڕێنەوە بۆ بەغداو حوكم دەكەن، سونەكانیش دوو باڵن، باڵی داعش‌و باڵی بەعسیەكان.\nدەموچاوی دەوڵەتی عێراق، دەموچاوێكی ئێرانیە، حوكمی ئەم دەوڵەتە شیعەگەراییە‌و بەغدا مەیلی تەواوی بەلای ئێران دایە، ئەمەش زۆر ورد لای ئەمریكیەكان روونە‌و باشترین دیاردەی ئەم پرسەش حەشدی شەعبیە كەبەئاشكرا لولەی تفەنگ دەكەنە سنگی ئەمریكیەكان.\nئەمریكیەكانیش نایشارنەوە كە حوكمی شیعە لە عێراق زۆر شكست خواردووەو گەل برسیە‌و بێ خزمەتگوزاریەو گەندەڵی زۆرەو دیموكراسی نیە‌و ئەم دەوڵەتە نیە كە بەدڵی ئەوان بێت(مەبەست دەوڵەتدارییە).\nدەوڵەتی توركیا‌و ئێران‌و سعودیە دەبێت بچوك بكرێنەوە. لەم گۆشە نیگا ستراتیژیە كورد زۆر قازانج دەكات


قائیمقامی چەمچەماڵ: چوار تۆمەتباری ڕووداوەكەی دوێنێ دەستگیركراون – کوردی – RojNews.News\n29/02/2020 - 8:02:24 am\nدووشەممە, 9 يول 2018 – 12:34 ڕۆژنیوز – چەمچەماڵ\nپێش نیوەڕۆی ئەمڕۆ لە شارۆچكەی چەمچەماڵ، ڕەمك ڕەمەزان قائیمقامی چەمچەماڵ كۆنگرەیەكی ڕۆژنامەنووسی لەسەر شەڕە تەقەكەی شەوی ڕابردووی چەمچەماڵ ئەنجامدا، كە ژمارەیەك لە ئەندامی هێزە ئەمنییەكانی تێدا بریندار بوون.\nڕەمك ڕەمەزان ڕایگەیاند: شەوی ڕابردوو هێزە ئەمنییەكان چوون بۆ دەستگیركردنی تۆمەتبارێك، كە داواكراوە لەلایەن دادگاوە بەگوێرەی مادەی (٤٠٦) لە یاسای سزادانی عێراقی، بەڵام ئەو تۆمەتبارە خۆی ڕادەست نەكردووە و لەگەڵ چەند كەسێكی دیكە تەقەیان لە هێزە ئەمنییەكان كردووە، بەو هۆیەشەوە پێنج كارمەندی ئاسایش و دوو كارمەندی پۆلیس برینداربوون.\nوتیشی: ئەوانەی تەقەیان كردووە چوار كەس بوون و هەموویان دەستگیركراون، یەكێك لەو دەستگیركراوانەش بە برینداری دەستگیركراوە و برینەكەی سوكە، سەرجەم دەستگیركراوەكانیش بە بڕیاری دادوەر دەستگیركراون و دراون بە دادگا.\nقائیمقامی چەمچەماڵ ئەوەشی وت: ئاشكرایە لە هەرێمی كوردستان هەڵمەتێك دەستی پێكردوە بۆ نەهێشتنی دیاردەی چەكهەڵگرتنی بێ مۆڵەت و ئۆتۆمبێلی جامڕەش و دەستگیركردنی داواكراوان، لە چەمچەماڵیش لە ماوەی ١٠ ڕۆژدا ١٠ تۆمەتبار دەستگیركراون، داواكاریشم ئەوانەی لەلایەن دادگاوە داواكراون خۆیان ڕادەست بكەن بۆ یەكلاییكردنەوەی دۆسیەكانیان.


گەنجێكی عەرەب لە گوندێكی سنوری هەولێر خنكا - تۆڕی میدیایی خەڵک\nبەڕێوەبەرایەتی بەرگری شارستانی پارێزگای هەولێر ڕایدەگەیەنێت، گەنجێكی بە رەگەز عەرەب لە گوندی كەورەسۆردا خنكاوە و دواتر تەرمەكەی دەرهێنراوەتەوە.\nبەپێی ڕاگەیەندراوێك كە لەلایەن بەڕێوەبەرایەتی بەرگری شارستانی پارێزگای هەولێرەوە بڵاوكرایەوە “سەر لە ئێوارەی ئەمڕۆ دووشەممە، ئاگاداركراینەوە لە بوونی ڕووداوێكی خنكان لە گوندی كەورەسۆر.”\nهەر لە ڕاگەیەندراوەكەدا هاتووە”ئەو هاووڵاتییەی خنكاوە ناوی (بەدر زەریف مخەلەف)بووە، بە رەگەز عەرەبە و پیشەی شوان بووە و لە دایكبووی ساڵی 2005 بووە”.\nبەرگری شارستانی هەولێر دەڵێت”دوای ئەوەی تیمەكانیان گەیشتوونەتە شوێنی رووداوەكە، توانیویانە تەرمی گەنجەكە دەربهێننەوە”.\nبەڕێوەبەرایەتی بەرگری شارستانی پارێزگای هەولێر\nخەڵك- پێشبینییەكان ڕوو لەوەن، گۆڕانكاریی لەناكاو و خێرا لە كەشی عیراقدا ڕووبدات و بەهۆی نزمە پاڵەپەستۆیەكی هەواوە، كاریگەریی لەسەر كەشی وڵات…\n31 ئازار 2021 11.14 am\nخەڵك- وتەبێژی هاتووچۆی هەرێم ڕایدەگەیەنێت، داوا لە خاوەن ئۆتۆمبێلە بێ سەرەتاكان دەكەین ئۆتۆمبێلەكانیان ئامار…


ئايا سيَكس هؤكاريَكة بؤ ضةوساندنةوةي ذنان!\nئةمرؤ لة سةرتاسةري جيهان بزووتنةوةي فيمينيستي هةية،هةنديَكيان سةربةخؤن و هةنديَكيان لةطةلَ سيستةمي ثياواندان،و يان ثياوان بؤ ئةوان بيردةكةنةوة، يان بؤبةرذةوةندي خؤيان و ثياوان كار دةكةن.لة كوردستان تا ئيَستا ذنان خؤيان كؤ نةكردؤتةوةو نةبوون بة هيَزيك،و نةيان توانيوة كاريطةريان هةبيَت لةسةر كؤمةلَطة.و تا ئيَستاش رِيَكخراويَكي ذنان نيية كة ثلاتفؤرمي تايبةتي خؤي هةبيَت.\nلة ئةوروثا فيمينيستةكان قؤناغيَكيان برِيووة، بزوتنةوةي فيمنيستي تازةش دةتوانريَ وةك شكايةتيَكك ضاوي ليَبكريَ وةك نارِةزايةك ليَكبدريَتةوة بةرامبةر بةو هةموو زولَم و زؤرةي لة ذنان دةكريَت،وئةو جياوازيية زؤرةي نيَواني نيَرو ميَ،يان ذن و ثياو بة تايبةتي لة بواري دابةشطردني كارو،و موضةو كاري ناو مالَ،و سيَكس،و دةستدريَذي سيَكسيش كة بةدةرنيية لةم ضةوسانةوةية.\nفيمنيستةكان سةرةتا هةموويان داواي ئازادي و يةكساني دةكةن و دةيانةويَ خؤيان بةرِيَوةبةرن و زؤر بة طةرمي بةرةو ئةو كارة دةضن بةلاَم لة دوايدا ستركتوري خؤيان دةطؤرِن و هةنديَكيان دةيانةويَ تةنها دةربكةون،و هةنديَكي تر خؤيان جيا دةكةنةوة،طواية لةواني تر باشترن و بة تةنها كار دةكةن،ئةم جؤرة كردةوانة بزووتنةوةي ذنان ناطةيةنيَتة هيض ئةنجاميَك.دةبيَتة هؤي لاواز كردنيان،بة تايبةتي لة كؤمةلَطةيةكي وةك كؤمةلَطةي كوردةواري كة هةموو شتيَك لةلايةن حيزبةكانةوة مؤنؤثؤل كراوة.بة رِيَكخراوةكاني ذنانيشةوة.\nكؤمةلَطةي ئيَمة ثيَويستي بة طؤرِانكاريةكي رِاديكالَةنة هةية كة هةموو بةيةك دةنط رِةخنة بطرين و دواي دابةش كردنةوةي نويَي دةورةكان بكةين.\nدابةش كردنةوةي نويَش تةنها بةيةكساني نيَوان ذن و ثياو جيَطير نابيَت بةلَكو ذنان دةبيَ دةسةلاَتي سياسي بطرنةدةست،و ئةوةشي خؤي لةم ثرسيارة لا دةدات دةطةرِيَ بةدوايي خؤشبةختي نةك ئازادي.\nخؤشبةختيش ماناي ئةوةية كة يةكساني لة هةنديَك لايةني ذياندا بكةيت وةك كريَي كارو دابةشكردني ئةركي ناومالَ ثةروةردةي منالَ.\nكةضي ئةمرِؤ لة بازارةكاني جيهاندا ذنان و منالاَن بةكريَي كةم،كاري زؤر بةكاردةهيَنرين، بيَجطة لة بازارةكاني سيَكس كة بةهةمان شيَوة ذن و منالَي تيادا دةفرؤشريَت.\nلة ذياني خيَزانيشدا و بةتايبةتي ئةوةي ثةيوةندي بة ذياني سيَكسةوة هةية،لة كؤمةلَطاي باوكسالاريدا ثياوان سةردةستن،و هةر ئةوانيش برِياردةرن،و كةي وضؤن بيانةويَ ئارةزووةكاني خؤيان تيَر دةكةن.لةم حالَةتةشدا ذنان بة (جنسي دووةم) ناودةبريَن لة وانةية تاكة ضةكيَك كة بةدةست ثياوانةوةية، بؤئةوةي ذنان بخةنة ذيَر كاريطةري خؤيان سيَكسة،ئةم جؤرة ثةيوةنديية سيَكسييةي نيَوان ذن و ثياو،كؤتايي بة ئازادي ذنان ديَنيَت.لة هةنديَك كؤمةلَطةش دةبيَتة ماييةي سوكايةتي ثيَكردنيان و زؤر جاريش كوشتنيان.\nذنان دةبيَت لة خؤيان بثرسين لة ض جؤرة ثةيوةنديةك دةذين لةطةلَ ثياوةكانيانداو،وة ئةوان ض جؤرة ثةيوةندييةكيان دةويَت؟\nئايا دةيانةويَ ئةو ثةيوةنديية سيَكسيةي لةطةلَ ثياواندا هةيانة كؤتايي ثيَبينن، كة دةبيَتة هؤي داطير كردنيان لة لايةن ثياوانةوة،ولة ثةيوةندي تازة بطةرِيَن لةطةل ذناندا؟ئةي ضي لة هةستي دايكايةتي دةكةن، ئةي وةضةنانةوة رِؤلَيَكي طةورة نابينيَ لةم ثةيوةنديية سيَكسية؟كة ثياوان حةز دةكةن ناويان بة زيندوويةتي بميَنيتةوةو ذنانيش غةريزةي دايكايةتي تيَر دةكةن.\nئةم جؤرة بيرو بؤضوونة ناتوانيَ هيض خزمةت بة مافي ذنان بكات،ئةطةر فيمنيستان دةيانةوي بة رِاستي خزمةت بة كيَشةكاني ذنان بكةن دةبيَت.خؤيان لةو جؤرة ضةوسانةوةي سيَكسية رِزطار بكةن.ئةو دةستة واذةية بطؤرن كة ثياو subekt ذن objekt.و ضيتر ثياوان نةبنة مشةخؤر بة سةر لاشةي ئةوانةوة.لةوانةشة خؤ رِزطار كردن لةو ثةيوةنديية سيَكسيةش ئازادي بؤ هةموو ذنان نةهيَنيَت.\nداواكاريي هةواداراني يةكساني كة دةيانةوي ذن و ثياو يةكسان بن باشة،بةلاَم لةم حالَةتةدا ستركتووري دةسةلاَت داران دةستي بةسةر داناطيري، بةلَكو تةنها داواكارييةكيان دةخريَتة بةردةم .\nبزوتنةوةي فيمنيستي ثيَويستي بة ناسنامةيةكي ذنانة هةية كة بةبيَ هيض مةرجيَك كؤمةلَطةي ثاترياركي و فةزاي ئةوان تيَكبشكيَنيَ و بة تايبةتي ئةو ويَنة ئيديالةي زالَبووني ثياو بةسةر ذندا بطؤرِيَت.\nبةلاَم ليَرةدا ضةند خالَيَكي تر ديَنة ثيَشةوة،و كاري ذنةكان طرانتر دةكات.\nذنان لة لايةن ثياوانةوة ضةندةها سالَة داطير كراون، بؤية ثياوان وا بةئاساني رِيَطا بة طؤرِانكاري نادةن. كؤمةلَطةي ئيَمة ستركتوريَكي تايبةتي خؤي وةرطرتوةو لة وانةية ئةم طؤرانكاريانة بة ثيَشكةوتن نةزانيَت.بؤية خةباتي ذنان دةبيَت بؤ ئةوة بيَت، ذن بوون شةرم نةبيَت،و ماناي ئةوة نةبيَت،كة ذن بوويت دةبيَت لاواز بيت،و بةبيَ بووني ثياويَك لةذيانتا نةتواني ذيان بكةيت، ذنان بةبيَ ثياوانيش دةتوانن ذيان بكةن،و طؤرِانكاري لة ذياني خؤياندا بكةن.و ئةم دةستة واذانة دةبيَت لةلان ذنانةوة رِاست بكريَنةوة،و ذن بوون، دايك بوون، دةبيَت ماييةي شانازي ذنان بيَت .\n(سيمؤن دي بوظوار دةلَيَت: هةنديَك جار رِق لةلاي ذنان ئةوةندة زؤرة بةرامبةر بة ثياوان كة هةموو شتيَكي ثياوان رِةت دةكةنةو، بةلاَم ئةوة هةلَةية من ناتوانم لةطةلَ ئةم دةنطانةبم\nفيمنيستةكانيش ئةطةر وا بن ناطةنة هيض ئةنجاميَك،دةبيَت ئةوان خةبات بؤئةوة بكةن كة وةك مرؤظيَك وةك ذنيَك قبوول بكريَن،وة لة لايةن ثياوانةوة وةك مرؤظ بناسريَن نةك وةك ئؤبيةكتيَك بؤ كاروباري ناومالَ و سيَكس).\nذنان دةبيَت لةطةل ئةو رِؤلَة تازةي كةهةيانة و لة ناو واقيعي خؤياندا بتوانن بة باشي مامةلَة بكةن وة رِؤلَيان وةكو دايك بة طةورةيي بناسريَت.\nكةواتة ذنان دةبيَت بةشداري لة هةلَبذاردنةكان بكةن، و بة ثارت بووني ئةوان ماناي ئةوة نيية كة خؤيان لة كؤمةلَطا جيا بكةنةوة بةلَكو دةبيَت رِةنطيان لة ناو ذياندا زياتر بيَت.كؤمةلَطةي كورديش كة تا ئيَستا يةك رِةنطي هةية ببيَت بة كؤمةلَطةيةكي رِةنطاو رِةنط.


بارزانی و هۆکاری چوونی بۆ بەغدا\nهەر لێکدانەوەیەک بکرێ بۆ ئەو سەردانەی بارزانی بۆ بەغدا،لەوە کەم ناکاتەوە کە سەردانەکە پێویستیەکی مەزن بوو نەک بۆ بارزانی بەڵکو بۆ بەرپرسانی عێڕاقی بەتایبەتیش بۆ سەرۆکوەزیران عەبدولمەهدی.\nئەو سەردانە لە سەر داوای عادل عەبدولمەهدی سەرۆک وەزیرانی عێڕاق بووە،بۆ دوو ئامانج:\n- عەبدولمەهدی پێویستی بەوەیە کە وەک کەسایەتیەکی بەهێز و پیاوی چارەسەری وەدیار بکەوێ،بە پێچەوانەی مالیکی و عەبادی کە دروستکەری کێشە و پشێویەکان بوون.\n- نیاز پاکی بۆ چارەسەرکردنی کێشەکانی هەولێر و بەغدا نیشانی ئەمریکا و ئەوروپا بدات،چونکە عادل عەبدولمەهدی پاڵپشتی ئێران و مەرجەعیەتی لەگەڵە و پێویستی بە پاڵپشتی زیاتری ئەمریکا هەیە.\nبارزانی بەهۆی پەیوەندی دێرینی لەگەڵ عەبدولمەهدی و دۆستایەتیەکەیان پاڵپشتی ناکات،لەبەر ئەوەش نیە کە ئێران و ئەمریکا بە شێوەیەک لە شێوەکان لە سەری کۆکن و کەسیان هێشتا دژایەتیان نیشان نەداوە،بەڵکو بەهۆی ئەوەیە کە عەبدولمەهدی لە داواکەی لە سەرۆک مەسعود بارزانی بۆ سەردانی کردنی بەغدا ئامادەیی خۆی و حکومەتەکەی نیشان داوە لە هەوڵدان بۆ چاککردنەوەی پەیوەندیەکان بەگوێرەی دەستوور و گەڕاندنەوەی مافەکانی خەڵکی کوردستان.\nهەنگاوی یەکەم لە بەغداوە هاویشترا کاتێک عەبدولمەهدی بڕیاری هەڵگرتنی خاڵە گومرگیەکانی نێوان هەولێر و کەرکوک،سلێمانی کەرکوکی دا، هەروەها لەگەڵ حکومەتی هەرێمی کوردستان و بەو شێوەیەی حکومەتی کوردستان لای پەسند بوو بڕیاری ڕەوانەکردنی نەوتی کەرکوک درا لە ڕێگای بۆڕی نەوتی کوردستان بۆ بازاڕەکانی جیهان،لەوانەش گرنگتر ئێستا قسەی جدی دەربارەی گەڕانەوەی پێشمەرگە بۆ کەرکوک و ناوچە داگیرکراوەکانی دەرەوەی ئیدارەی هەرێم دەکرێ،کە چاوەڕوان دەکرێ لە ماوەیەکی نزیکدا بە گەڕانەوەی سەربەرزانەی پێشمەرگە بۆ کەرکوک و شنگال و ناوچەکانی دیکە ئەو دۆسیە بکەوێتەوە سەر راستە ڕێگای خۆی،بە مەبەستی گەڕاندنەوەی ئەو دۆخەی بتواندرێ باس لە کارکردن بۆ جێبەجێکردنی مادەی سەت و چلی دەستوور بکرێ.\nلەگەڵ ئەوانەش لێژنەی هاوبەشی ئەنجوومەنی وەزیران و ئەنجوومەنی نوێنەران خەریکە بە زیادکردنەوەی بەشە بودجەی هەرێمی کوردستان بۆ سەتا حەڤدە کۆتایی بەکارەکانی بێنێت.\nهەموو ئەوانە کێشەکانی نێوان هەولێر و بەغدان کە لە بوغڕایی هەندێک سەرکردەی عەرەب سەریان هەڵدا بە لێکدانەوەی ئەوەی عێڕاق بەهێز بۆتەوە و دەتوانێ کورد بگەڕێنێتەوە چیاکان وەک عەبادی و پیاوەکانی بانگەشەیان بۆ دەکرد.\nبارزانی بۆ ڕاستکردنەوەی لاباری کەوتووی کورد لە بەغدایە کە ڕووداوەکانی شازدەی ئۆکتۆبەر و کەسانێک هۆکار بوون کە لە جیاتی حورمەت گرتنی خۆیان، لە ناسکترین و تەنگترین کاتدا پشتیان لە مافە نەتەوەیی ونیشتیمانیەکانی گەلی کوردستان کرد و ڕوویان کردە حوکمی ڕەشیدی بەغدا.


هەوادارانی ئەندرۆید کاتی ئەوەیە دانی پێدابنێن کە دەرچەی بیستۆک بە یەکجاری ماڵئاوایی دەکات – کەی ئای تی ئێن\nمۆبایل و تابلێت 11, كانونی دووه‌م 2017\nبێگومان هەموومان دەزانین ئەپڵ لە ئایفۆن ٧ دا شوێنی بیستۆکی نەهێشت و لەجێگەی ئەوە دەبێت لە شوێنی شەحنکردنەوە تۆ بیستۆک بەکاربهێنیت واتە ئەگەر ویستت مۆبایلەکەت شەحن بکەیتەوە و گوێ لە دەنگ بگریت دەبێت ئەداپتەرێکی دوو سەری بەکاربێنیت. ئەوەتا دوابەدوای ئایفۆن ٧ کۆمپانیاکانی تریش بەخۆیان کەوتن و دەستیان کرد بەلابردنی دەرچەی بیستۆک و نمونەی ئەوەش مۆبایلی HTC Boltـە.\nشایەنی باسە، لەدوایین دەنگۆک و زانیارییە دزەپێکراوەکان دەردەکەوێت کە ئێچ تی سی بەنیازە ئەم پێنج شەممەیە مۆبایلێکی نوێ ڕابگەیەنێت و ئەویش وەکو ئێچ تی سی بۆڵت شوێنی دەرچەی بیستۆکی نەبێت. هەر لە میانەی هەواڵە دزەپێکراوەکان دەردەکەوێت کە ئێچ تی سی بەنیازە پاشەکشە بکات لە بەکارهێنانی لاشەی ئەلەمنیۆم و شوشە بەکاربهێنێت و بەچەند ڕەنگی تازە و کەشخە مۆبایلە تازەکەی نمایش بکات.\nشایەنی باشە ئەم مۆبایلە لەوەیە ناوبنرێت بە HTC11 لەوەیە ناوبنرێت بە HTC Ocean یان هەر ناوێکی تر کە چاوەڕوان نەکراوبێت. ئەو تایبەتمەندیانەشی کە دزەیان پێکراوە لەسەر ئەم مۆبایلە ئەوەیە کە ڕوونماکەی ٥.٧ ئینج دەبێت و سناپدراگۆنی ٨٢١ لەسەر دەبێـت و ڕامی ٤ و بیرگەی ٦٤ دەبێت.\nکەواتە وا وردە وردە کۆمپانیاکانی بەرهەمهێنەری مۆبایلە ئەندرۆیدەکان هەنگاودەنێن بەرەو لابردنی دەرچەی بیستۆک و بەکارهێنانی دەرچەی شەحنکردنەوەی UCB Type C لەجێگەی ئەوە.\nبۆچوونت چییە لەسەر ئەم هەنگاوەی HTC؟ پێت وایە سەرکەوتووبێت؟\nتاگەکان HTC htcocean


زایینی: ٢٥-٠٤-٢٠١٢ - هەتاوی: ١٣٩١/٠٢/٠٦ - ١٣:١٨ تاران\nکوردستان میدیا: دوانیوەڕۆی ئەمڕۆ چوارشەممە خەڵکی شاری بۆکان درێژە بە ناڕەزایەتیی خۆیان لەهەمبەر رفاندنی منداڵانی ئەو شارە دەدەن.\nبەپێی هەواڵی گەیشتوو بە ماڵپەڕی کوردستان میدیا، ئەمڕۆ چوارشەممە، رێکەوتی ٦ی بانەمەڕ ١٣٩١ی هەتاوی، هێزە ئیتیلاعاتییەکانی ئەماکین، هێزی ئینتیزامی، سپای پاسداران لە شاری بۆکان بە تەواوی لە ئامادەباشی دان، هەتا پێش بە خۆپیشاندانی ئەمڕۆی خەلکی بۆکان بگرن.\nبڕیارە دوانیوەڕۆی ئەمڕۆ چوارشەممە خەڵکی شاری بۆکان خۆپیشاندانێک لەهەمبەر پەرەگرتنی دیارده‌ی رفاندن و خنکاندنی منداڵان و مێرمنداڵانی ئەو شارە بەڕێوە ببه‌ن و هەر بۆیەش لە کاتژمێر ٩ی بەیانییەوە فەلەکەی فرمانداری هەتا فەلەکەی ئەسکەندەری، کۆڵانەکانی دەوروبەری فرمانداری و دەوروبەری زیندان و دادگوستەریی ئەو شارە لەلایەن هێزە ئینتیزامیی و لیباس شەخسییەکانی رێژیمی ئیسلامیی ئێرانەوە تەنراوە.\nپێشتریش لە رێکەوتی ١ی بانەمەڕی ١٣٩١ی هەتاوی لەسەر بانگەوازی کۆمیتەی هاوئاهەنگیی مانگرتن و خۆپیشاندان لەدژی رفاندن و کوشتنی مندالانی بۆکان، زیاتر لە ٣ هەزار کەس لە خەڵکی شاری بۆکان لە پارکی ساحلییەوە بەرەو فەلەکەی فرمانداری خۆپیشاندانیان ئەنجام دا.\nژنانی شاری بۆکان لە ریزی پێشەوەی ئەو خۆپیشانەدا بوون و دروشمی دژە رێژیم و دژی دیاردەی دزێوی کوشتن و رفاندنی منداڵان و مێرمنداڵانیان بەرز کردەوە.\nلەو خۆپیشاندانەدا کەلە رێکەوتی ١ی بانەمەڕ بەڕێوەچوو، هێزە ئەمنیەتی و ئینتیزامییەکانی رێژیم نەیاندەوێرا لە خەڵکی نزیک ببنەوە و چەندین جار لەلایەن خەڵکی خۆپیشاندەرەوە راو نران.\nئێستاش بڕیارە دوانیوەڕۆی ئەمڕۆ، چوارشەممە، خەڵکی ناڕازیی شاری بۆکان ناڕەزایەتیی خۆیان له دژی پەرەسەندنی دیاردەی رفاندن و کوشتنی منداڵان بە بەڕێوەبردنی خۆپیشاندان دەرببڕن.


فینلاند: له نزیکەوە چاودێری پەکەکە ده‌كه‌ین\nوەزیری دەرەوەی فینلاند: رێگرییكردن لە چالاکیی تیرۆریستیی ئەرکێکی گرنگی وڵاتەکەمانە\nKurdistan24 هه‌ولێر 21:27 2022/05/22\nجیهان پەکەکە پەکەکە و تورکیا فینلاند\nوەزیری دەرەوەی فینلاند، پیکا ھاڤیستۆ رایگەیاند، دەتوانن دڵنیایی بدەنە تورکیا کە لە نزیکەوە چاودێری پەیوەندییەکانی پەکەکە لە وڵاته‌كه‌یان دەکەن.\nپیکا ھاڤیستۆ لە تەلەڤیزیۆنی یلێ-ی فەرمیی فینلاند باسی لە داواکاریی وڵاتەکەی بۆ ئەندامبوون لە ناتۆ کرد و گوتی: "فینلاند و تورکیا چاوەڕوانن کێشەکانی ئه‌ندامێتیی وڵاتەکەی لە ناتۆ چارەسەر بکرێت و ئەمەش چەند ھەفتەیەک دەخایەنێت."\nلە ماوەی رابردوودا، هەریەك لە رەجەب تەیب ئەردۆغان، سەرۆک کۆماری تورکیا و مەولود چاوش ئۆغلۆ، وەزیری دەرەوەی تورکیا لەبارەی پەیوەندیکردنی سوید و فینلاند بە ناتۆوە رایانگەیاند، "رەتی دەکەینەوە رەزامەندی بدەین لەسەر هاتنە ناوەوەی سوید و ناتۆ، چونکە ئەو دوو وڵاتە داڵدەی کادرەکانی پەکەکە دەدەن."\nناوبراو ئاماژەی بەوەشدا، دانوستانەکان (لەگەڵ تورکیا) لەسەر ئاستی فەرمی بەردەوام دەبێت و رایگه‌یاند: "به‌ر له چەند رۆژێک گوتبووم ئەمە لانیکەم چەند رۆژێک دەخایەنێت. ئه‌گه‌ر پێویست بێت وریابین، دەتوانین بڵێین ئەمە چەند ھەفتەیەک دەخایەنێت. گەشبینم به‌وه‌ی کێشەکان چارەسەردەکرێت و ئەمە کێشەیەک نییە".\nوەزیری دەرەوەی فینلاند ئاشکراشیکرد کە لە میانی پەیوەندییە تەلەفۆنییەکەی دوێنێی نێوان سەرۆک کۆماری وڵاته‌كه‌ی و سەرۆک کۆماری تورکیادا، "تاووتوێی تۆماری فینلاندیان لە بەرەنگاربوونەوەی تیرۆر کردووە".\nپیکا ھاڤیستۆ باسی لەوەش کرد، وڵاتەکەی دەتوانێت توركیا دڵنیا بکاتەوە کە لە نزیکەوە چاودێری پەیوه‌ندییەکانی پەکەکە دەکات و رایگه‌یاند: "بە دڵنیاییەوە دەتوانین ئەم جۆرە گره‌نتییانه بدەینە تورکیا. لەبەرئەوەی پەکەکە لە ئەوروپا وەک رێکخراوێکی تیرۆریستیی مامەڵەی لەگەڵ دەکرێت، بۆیە رێگرییكردن لە چالاکیی تیرۆریستیی ئەرکێکی گرنگی فینلاندیشە".\nھاڤیستۆ جەختی لە سەروەریی یاسا کردەوە و رایگه‌یاند: "بڕیارە سیاسییەکان ناتوانن کاریگەرییان لەسەر کاری سیستمی دادوەری هه‌بێت. ئەمە بنەمایەکە کە لە سەرەوەی کارەکان دایدەنێین. زۆر گرنگە بەبێ ئاگاداربوونمان چەکی فینلاند نەچێتە ھیچ جەنگێکەوە".


بونیاد، نیشانه، گه‌مه له گوتاری زانسته مرۆڤایه‌تییه‌كاندا\nپاڵنه‌ری دژه میتۆدی زانستی، كه لای لیڤی شتراوس ده‌یبینین، تا ئه‌و ئاسته په‌ره‌ی سه‌ند كه ره‌خنه‌گره كۆنه‌كانی ئه‌م بواره به زمانێكی دیكه ده‌دوان. گۆڕانه یه‌كلاكه‌ره‌وه‌كه له ساڵی 1967 دا ڕوویدا، له‌گه‌ڵ وتاری "بونیاد و نیشانه‌كان و گه‌مه له گوتاری زانسته مرۆڤایه‌تییه‌كاندا"ی "ژاك دێریدا"دا، كه له هه‌مان ئه‌و كۆنگره‌یه‌دا پێشكه‌شی كرد وا "نیڤین دایسن-هێدسن"ـیش ڕه‌خنه ئه‌زموونگه‌رییه‌كه‌ی خۆی خسته‌ڕوو، به‌ڵام ئه‌م دوو وتاره سه‌ر به دوو جیهانیی فیكری لێكجیاواز بوون. دایسن-هێدسن پێیوا بوو لیڤی شتراوس وه‌ك پێویست ئه‌زموونگه‌را نییه و وایده‌بینێت ئه‌و بۆنوبه‌رامه خه‌یاڵی و ئه‌ده‌بی و فه‌لسه‌فییه‌ی كه له‌و ده‌روازه و پێشه‌كییانه‌وه به‌رز ده‌بێته‌وه وا له‌لایه‌ن كه‌سی نه‌خوێنده‌واره‌وه بۆ به‌رهه‌مه ئه‌نترۆپۆلۆژییه‌كانی شتراوس ده‌نووسرێن، وه‌كو جۆرج شتاینه‌ر و سۆزان سۆنتاگ، بۆنوبه‌رامه‌یه‌كی جێی گومان و دوودڵییه، هه‌مان بۆچوونیشی ده‌رباره‌ی ئه‌و بنه‌چه فه‌لسه‌فییه دوورودرێژه هه‌یه كه شتراوس خۆی بانگه‌شه‌ی بۆ ده‌كات.\nبه‌ڵام دێریدا پێیوایه لیڤی شتراوس له كێشه‌یه‌كدا گیری خواردووه كه له جه‌وهه‌ردا كێشه‌یه‌كی فه‌لسه‌فییه، به‌ڵام، به واتایه‌ك له واتاكان، ئه‌و به ته‌واوی فه‌یله‌سوف نییه تا بتوانێت ئه‌م كێشه‌یه چاره‌سه‌ر بكات. ئێتنۆلۆژیا (و ئه‌نترۆپۆلۆژیا) زانستێكی ئه‌وروپییه و چه‌مكه ئه‌وروپییه ته‌قلیدییه‌كان به‌كار ده‌هێنێت (هه‌ڵبه‌ت به سه‌رجه‌م ئه‌و چه‌مكانه‌یشه‌وه دایسن-هێدسن و سه‌رجه‌م ئه‌نترۆپۆلۆژیسته ئه‌زموونگه‌راكان به‌كاری ئیشی پێده‌كه‌ن). جا له‌به‌رئه‌وه‌ی ئه‌م زانسته له كۆمه‌ڵگه نائه‌وروپییه‌كان ده‌كۆڵێته‌وه، ئه‌وا ده‌بێت ڕه‌خنه له هه‌موو كاتیگۆرییه‌كانی ئیتنۆسه‌نته‌ریزم بگرێت، به‌و چه‌مكه زانستییانه‌یشه‌وه كه خودی ئه‌و زانسته‌یشی له‌سه‌ر دامه‌زراوه. ده‌نا گه‌ر وانه‌بێت ئه‌م زانسته سیفه‌ته زانستییه تایبه‌تییه‌كه‌ی خۆی له‌ده‌ست ده‌دات ته‌نانه‌ت ئه‌گه‌ر له‌نێو ده‌ستی پیاده‌كه‌رێكی لێهاتووی وه‌ك لیڤی شتراویسدا بێت (چ جای له به‌رده‌ستی ئه‌و ئه‌زموونگه‌راییه ڕه‌ق و ته‌قه‌دا بێت كه دایسن-هێدسن نوێنه‌رایه‌تیی ده‌كات).\nلێره‌دا لیڤی شتراوس له‌سه‌ر هه‌قه كه دادگایی به‌رامبه‌رێتی میتافیزیكییانه‌ی ته‌قلیدیی نێوان هه‌ستی و زه‌ینی ده‌كات و ده‌چێته سه‌روویه‌وه، ئه‌م به‌رامبه‌ردانانه كه زانسته مرۆییه‌كانی شپرزه كردووه به كۆمه‌ڵێك پرسیار وا په‌یوه‌ستن به‌وه‌ی كه داخۆ ئه‌م زانستانه له شته ماتریالییه‌كان و ڕه‌فتاره فیزییكییه‌كان و شتی له‌م بابه‌ته ده‌كۆڵنه‌وه یان له واتا ده‌كۆڵنه‌وه؟ به‌ڵام لیڤی شتراوس ئه‌م دادگاییه دادمه‌زرێنێت و ئه‌م ترانسێندنته باڵاتر ده‌بات له‌و ڕێگه‌یه‌وه كه هه‌ر له سه‌ره‌تاوه خۆی ده‌خاته ئاستی نیشانه‌وه، ئه‌مه له كاتێكدا كه چه‌مكی نیشانه خۆی، وه‌ك پێكه‌وه‌نووسانی دال و مه‌دلول، گرێدراوی به‌رامبه‌رێتی نێوان هه‌ستی و زه‌ینییه، ئه‌سته‌مه به بێ ئه‌م به‌رامبه‌رێتێیه له‌مه تێبگه‌ین. به‌م جۆره ئیتنۆلۆژیا، وه‌ك ره‌خنه له بیركردنه‌وه‌ی ڕۆژئاوایی، ته‌نیا له‌ڕێگه‌ی چه‌مكێكی سه‌ره‌كی نێو چه‌مكه‌كانی میتافیزیكای ڕۆژئاواییه‌وه ده‌توانێت وه‌زیفه‌ی خۆی جێبه‌جێ بكات.\nبه هه‌مان شێوه، لیڤی شتراوس، جیاكارییه‌كی به‌ناوبانگ له‌نێوان دوو جۆری بیركردنه‌وه‌دا ده‌كات. یه‌كه‌میان، ئه‌و شێوازه‌یه كه تێێدا چه‌مكه نوێیه‌كان بۆ ته‌فسیركردنی جیهان داده‌ڕێژرێن، به‌و جۆره‌ی كه ئه‌ندازیارێك له چه‌م به‌شێكی نوێیه ئامرازێك، به دیزاینێكی جوان دروست ده‌كات (به شاراوه‌یی له لیڤی شتراوسه‌وه تێده‌گه‌ین كه ئه‌م بیكردنه‌وه‌یه هی تیۆرسێنی نوێیه). به‌ڵام دووه‌میان، ئه‌و شێوازه‌یه كه ئه‌و پۆلێنانه‌ی تێیدا به‌كازردێت وا پێشتر ئاماده كراون، وه‌ك ئه‌وه‌ی جیاوازی له‌نێوان جۆری ئاژه‌ڵی و جۆری تردا ده‌كات، به مه‌به‌ستی مه‌عریفی زۆر جیاواز، وه‌ك پۆلێنكردنی كۆمه‌ڵایه‌تییانه‌ی مرۆڤ، وه‌ك ئه‌وه‌ی هه‌میشه به‌ر له لیڤی شتراوس به ته‌وته‌میزم ناوبراوه (وا له‌مه تێده‌گه‌ین كه ئه‌م جۆره بیركردنه‌وه‌یه شێوازی بیركردنه‌وه‌ی كۆمه‌ڵگه سه‌ره‌تاییه‌كانه كه به تێرم و چه‌مكه ئه‌فسانه‌ییه‌كان بیریان كردۆته‌وه). ئه‌م میتۆده فیكرییه له كاری بریكۆله‌ر Bricoleur ده‌چێت كه شته‌كان له‌و پارچه ئامێره كۆنانه دروست ده‌كاته‌وه كه پێشتر بۆ مه‌به‌ست و كاری دیكه هه‌بوون. ئێمه هه‌موومان به چه‌مكه ئاماده‌كان بیر ده‌كه‌ینه‌وه، كه له بنه‌مادا بۆ مه‌به‌ستی دیكه دروست كراون، ئێمه‌یش ده‌ستكارییان ده‌كه‌ین و له‌گه‌ڵ كاری ئێستای خۆماندا ده‌یانگونجێنین. كه‌واته جۆرێكی تایبه‌ت و سه‌ره‌تایی و بنچینه‌یی بیركردنه‌وه بوونی نییه كه له بریكۆلاج bricolage بچێت، به‌ڵكو هه‌موو بیركردنه‌وه‌یه‌ك بریكۆلاجه.\nدێرێدا له‌وپه‌ڕی دڵخۆشیدایه چونكه بابه‌ته‌كه هه‌ر به‌م جۆره‌یه. ئه‌وه‌ی له بریكۆلاجدا بۆ ئه‌و سه‌رنجڕاكێشه زانستیبوونه‌كه‌ی نییه، به‌ڵكو هێزه ئه‌فسانه‌ییه-شیعرییه‌كه‌یه‌تی. ئه‌وه‌ی به‌شێوه‌یه‌كی سه‌ره‌كی مایه‌ی دڵخۆشیی دێریدایه ئه‌و شیكارییه‌یه كه لیڤی شتراوس، له یه‌كێك له به‌رهه‌مه‌كانی كۆتایی خۆیدا، بۆ ئه‌فسانه‌یه‌ك له ئه‌فسانه‌كانی گه‌لی بۆرۆرۆی كردووه و ناوێكی زۆر گونجاوی بۆ داناوه "نه‌كوڵاو و كوڵاو"، نه‌بوونی هیچ ئه‌فسانه‌یه‌كی مه‌رجه‌عی و ئه‌سڵییه كه جیاوكێكی تایبه‌تی هه‌بێت، ئینجا بوونی توانای ڕاسته‌وخۆ بۆ شیكاركردن له هه‌ر كوێوه بته‌وێت، به‌هۆی نه‌بوونی هیچ "سه‌نته‌ر"ـێكه‌وه، یان نه‌بوونی هیچ بنه‌مایه‌كی بنچینه‌ییه‌وه كه بكرێت وه‌ك كڵێشه و به‌ڵگه‌نه‌ویست وه‌ری بگرین. به‌ڵام ئه‌مه پێویستی به‌وه‌یه ده‌ستبه‌رداری گوتاری زانستی یان فه‌لسه‌فی ببێت؛ گوتاری بونیادگه‌ری له فۆڕمدا گوتارێكی ئه‌فسانه‌ییه، به‌رهه‌می ئه‌فسانه‌یه ده‌رباره‌ی ئه‌فسانه.\nكه ئه‌م شێوازه لێكدانه‌وه‌یه دژه زانسته له هه‌ندێك كایه‌دا بووه لێكدانه‌وه‌ی باڵاده‌ست، به‌تایبه‌تیش له ئه‌ده‌بدا، یه‌كسه‌ر خولیا سه‌ره‌كییه‌كانی لیڤی شتراوس به ته‌واوی دایه كزی. نموونه‌ی ئه‌مه ئه‌م كۆمێنته‌ی ساڵی 1982ی دێریدایه ده‌رباره‌ی مامه‌ڵه‌ی شتراوس له‌گه‌ڵ ئه‌فسانه‌ی ئۆدیپدا:\nئه‌م لابردنه و ئه‌م گه‌ڕانه به‌دوای ناوه‌ڕۆكی شاراوه‌دا، یان به‌دوای "بونیادی قووڵ"ـدا، ناتوانێت هه‌ر له پێشه‌وه گریمانه‌ی بوونی مانایه‌كی جه‌وهه‌ری بكات، مه‌گه‌ر به هه‌مان ڕاده گریمانه‌ی بوونی مانایه‌كی حه‌رفییش بكات. خۆ ئه‌گه‌ر لیڤی شتراوس ئه‌وه‌ی كه‌شف كردووه كه زئه‌فسانه‌ی زئۆدیپ له كۆتاییدا گوزارشت له به‌رامبه‌رێتی نێوان له‌دایكبوونی خودی و زۆربوونی دوو ڕه‌گه‌زییانه ده‌كات، ئه‌وا ئه‌مه واتای ئه‌وه نییه كه ده‌كرێت ئه‌فسانه له‌م ده‌لاله‌ته كدیاریكراوه‌دا كورت بكه‌ینه‌وه. به‌های شیكارییه‌كه به پله‌ی یه‌كه‌م وا له لێكترازانی په‌یوه‌ندییه سیمیۆلۆژییه‌كانی ده‌قه‌كه له‌سه‌ر هه‌موو ئاسته‌كان، ڕێك وه‌ك ئه‌وه‌ی بایه‌خی به‌رامبه‌رێتی له‌دایكبوونی خودی و زۆربوونی دوو ڕه‌گه‌زییانه وا له‌و ڕۆله‌دا كه ئه‌م به‌رامبه‌رێتییه له سیسته‌می ته‌واوی كۆده كولتوورییه‌كان یان ڕێسا كولتورییه‌كاندا ده‌یگێڕێت –په‌یوه‌ندیگیریی و یاسایی و ئابووری- له‌وێدا كه ته‌نیا ده‌بێته دالێكی دیكه.\n(ئالوین باوم، سیپانوس و ئه‌وانیتر، 1982، ل91).\nیارۆیه‌ك ده‌ڵێت كه "باوم"ی نووسه‌ری ئه‌م بڕگه‌یه به هیچ كلۆجێك لێكترازانگه‌رێكی "سه‌ركێش" نییه، ئه‌و پێیوایه باوم «به‌شداره له گه‌ڕان به‌دوای شیعرییه‌تی بونیادگه‌ری، یان تیۆری سیمیۆلۆژییدا به شێوه‌یه‌كی گشتی». به‌ڵام بڕوانن ئه‌م تیۆره‌ی وا ئه‌و هه‌وڵی بۆ ده‌دات چه‌ند فشۆڵ و میتافۆرییه. ئه‌و تێرمی "بونیادی قووڵ" له ڕێسا زگماكییه‌كانه‌وه 1965 ده‌خوازێت، كه وه‌ك تێرمێكی ته‌كنیكی به‌كاری ده‌هێنێت، به‌ڵام ئه‌و ده‌یخاته نێوان دوو كه‌وانه‌وه تاوه‌كو ئاماژه به‌وه بكات كه ئه‌و واتا ته‌كنیكییه‌كه‌ی به‌كاری ناهێنێت. ئه‌وه‌ی له بنه‌ڕه‌تدا ئه‌و نیگه‌ران ده‌كات ته‌فسیری شته‌كان نییه، به‌ڵكو خۆبواردنه له‌وه‌ی كورتیان بكه‌ینه‌وه و به‌م جۆره مامه‌ڵه‌یان له گه‌ڵدا بكه‌ین. له كۆنتێكستی گوتارێكی له‌م جۆره‌دا، ڕه‌نگه كۆن و نه‌شیاو بێت داوای ئه‌وه بكه‌ین كه تیۆرێك له زانستێك له زانسته‌كانی كۆمه‌ڵگادا، ده‌بێت له‌سه‌ر بنه‌ما ئه‌زموونگه‌رییه‌یكان دابمه‌زرێت و توانای ته‌واوی بۆ ته‌فسیركردن هه‌بێت و كورتكه‌ره‌وه بێت؛ به‌و واتایه‌ی له‌و واقیعانه ساده‌تر بێت كه بانگه‌شه‌ی ته‌فسیركردنیان ده‌كات؛ ڕه‌نگه بازاڕییش بێت داوای ئه‌وه بكه‌ین كه ته‌نیا ئه‌و شته به "كه‌شفكردن" دۆزینه‌وه له قه‌ڵه‌م بده‌ین كه پێمانوابێت ڕاسته‌قینه‌یه.\nو-هاوار محه‌ممه‌د هه‌ولێر


ئەوروپا راگەیه‌ندراوێك دژی ئێران بڵاودەکاتەوە\nئێران: تا گەمارۆکان بەردەوام بن چاوەڕێی هیچ هەنگاوێکمان لێ مەکەن\nکامیل بۆکانی 14:43 2021/09/16\nئه‌وروپا له به‌رنامه‌ی ئه‌تۆمی ئێران نیگه‌رانه\nئێران رێككه‌وتنی ئه‌تۆمی ئێران دانوستانه‌كانی ڤه‌یننا ئه‌وروپا\nسێ وڵاتی ئەوروپیی بەشدار لە رێککەوتننامەی ئەتۆمی راگه‌یندراوێكیان بڵاوکردەوە و کۆماری ئیسلامیی ئێرانیان بە پێشێلكاری بەردەوامی رێککەوتنه‌كه تۆمەتبار کرد و داوایان لەم تاران کرد بە خێرایی بگەڕێتەوە سەر دانوستانە ئەتۆمییەکان. لە بەرامبەردا نوێنەری ئێران لە ئاژانسی نێودەوڵەتیی وزەی ئەتۆمی رایگەیاند، تا کاتێك گەمارۆکانی ئەمه‌ریکا لەسەر وڵاتەکەی بەردەوام بن، نابێت چاوەڕێی هیچ هەنگاوێکی ئەرێنی لەلایەن ئیرانەوە بن.\nلە پەراوێزی کۆبوونەوەی لوتکەی ئاژانسی نێودەوڵەتیی وزەی ئەتۆمی لە ڤییەننا، سێ وڵاتی بەشدار لە رێککەوتننامەی ئەتۆمی، بە بڵاوکردنەوەی راگەیاندراوێك نیگەرانیی خۆیان لە پێشێلکردنی بەردەوامی رێککەوتننامەکە لەلایەن ئێرانەوە دەربڕی.\nهەریەک لە به‌ریتانیا، ئەڵمانیا و فەرەنسا جەختیان کردووەتەوە، کە چالاکییە ئەتۆمییەکانی ئێران دەبێتە هۆی دەستڕاگەیشتنی ئەم وڵاتە بە چەکی ئەتۆمی.\nسێ وڵاتەکە داوایان لە ئێران کردووە بە خێرایی پیتاندنی یۆرانیۆم بە رێژەی 60% رابگرێت، کۆتایی بە دامەزراندنی سه‌نترفیوچی پێشکەوتوو لە بنکە ئەتۆمییەکان و بە تایبەت بنکەی فەردۆ بهێنێت، ناکۆکییەکان قووڵتر نەکاتەوە و خێرا بگەڕێتەوە سەر دانوستانەکانی ڤیەننا.\nلە بەرامبەر ئەم راگەیاندراوە، نوێنەری ئێران لە ئاژانسی نێودەوڵەتیی وزەی ئەتۆمی لە وتارێکیدا لە کۆبوونەوەی لوتکەی ئەم ئاژانسە، بە توندی رەخنەی لە وڵاتانی ئەورووپا گرت، لەبەر ئەوەی لە بەرامبەر بەردەوامبوونی گەمارۆکانی ئەمه‌ریکا لەسەر ئێران هیچ هەڵوێستێکیان نەبووە، بەڵام داوا لە ئێران دەکەن پابەندی رێککەوتننامەی ئەتۆمی بێت.\nکازم غەریب ئابادی، جەختی له‌وه کردەوە، تا کاتێک گەمارۆکانی ئەمه‌ریکا لەسەر وڵاتەکەی بەردەوام بن، نابێت چاوەڕێی هیچ هەنگاوێکی ئەرێنی لەلایەن ئێرانەوە بن.\nغەریب ئابادی گوتیشی: بەردەوام بوونی پاشەکەوتکردنی دیمەنە تۆمار کراوەکانی کامێراکانی چاودێری لە بنکە ئەتۆمییەکانی ئێران هیچ پەیوەندییەکی بە پابەندبوونە ئەتۆمییەکانی ئێرانەوە نییە و ئاژانسیش ناتوانێت چاوەڕوانی ئەوەی لە ئێران هەبێت.\nئەم لێدوانەی غەریب ئابادی لە کاتێکدایە، کە "محەمەد ئیسلامی"، سەرۆکی دەزگای وزەی ئەتۆمیی ئێران بە پەرلەمانی وڵاتەکەی رایگەیاندووە، ژمارەیەک لە کامێراکانی چاودێری بە هۆی ئەو هێرشانەی کراونەتە سەر بنکە ئەتۆمییەکانی ئێران، لەکار کەوتوون و ئەمەش نیگەرانیی کۆمەڵگای نێودەوڵەتیی لێکەوتووەتەوە.


RUWANGE |----------------| ڕوانگه: وەزاڕەتی کاروباری دەرەوەی ئەمریکا، زانیاریدانی ڕۆژانە بە چاپەمەنی چوار شەمە ٦-ی ژووییە و پێنجشەمە ٧-ی ژووییەی ٢٠١٦\nوەزاڕەتی کاروباری دەرەوەی ئەمریکا، زانیاریدانی ڕۆژانە بە چاپەمەنی چوار شەمە ٦-ی ژووییە و پێنجشەمە ٧-ی ژووییەی ٢٠١٦\nچوار شەمە ٦-ی ژووییەی ٢٠١٦\nپرسیار: پێشتر ئەتۆ زەمی شەڕی تاییفیت کرد لە عێڕاق و شەرمەزارت کرد . ئەمن دەمەوێ باسی تاییفێتی لە تورکییە بکەم و لێت پرسم ئایا هەمان هەستیشت هەیە بەرامبەر بە ئەوێ. و دوێنێ ، لە کۆتایی مانگی ڕەمەزان دا ، سەرۆک کۆماری تورکییە لە پەیامێک دا بەو بۆنەیەوە و بۆ بیرو ڕای گشتی بابەتی شەڕی تورکییەی لەگەڵ کوردەکانی خۆی باس کرد. و دوایە گوتی، " ئێمە ٦٠٠ کەسمان لەو شەڕە دا لە دەست داوە و ئەوانە شەهیدن. ئەوان ٧٠٠٠ کەسیان لە دەست داوە و ئەوانە چوونەتە جەهەننەم" ئایا ئێوە هیچ نیگەران نین لەئاست ئەو قسەیەی ئێمە و ئەوان لە لای هاوپەیمانەکەتان لە ناتۆ دا ، بە تایبەتی ئەوەی کە زۆربەی ئەو ٧٠٠٠ کەسەی لە کوردان کووژراون خەڵکی مەدەنی بوون؟ ئایا ئەوە بۆ ئێوە بابەتێک نییە فکری لێ بکەنەوە؟\nئاغای کیربی: هەر وەک ئێمە هەمیشە گوتوومانە ، تورکییە تووشی بە تووشی هەڕەشەیەکی جیدی تێڕۆریسمەوە هاتووە، و ئەو هەڕەشەیە هەر لە پ.ک.ک.وە نییە ، بەدڵنیاییەوە ڕەنج دەبینێ لە توندو تیژی بەردەوامی پ.ک.ک. و ئێمە لە فڕۆکەخانە توند و تیژیمان دیت ، دیسان ئەمن نامەوێ پێش تەواو بوونی لێکۆڵینەوەکانی تورکییە هیچ بڵێم بەڵام گشت نیشانەکانی ئەو هێرشە ڕچەی داعشی پێوە دیارە، جا بۆیە هیچ قسەی تێدا نییە هەڕەشەیەکی زۆر جیدی لە سەر خەڵکی تورکییە بەردەوامە و تورکییە ماف و بەرپرسیاری ئەوەی هەیە هاووڵاتیانی بپارێزێ هەر وەک ئەوەی ئێمە دەیکەین لێرە لە دەوڵەتە یەکگرتووەکانی ئەمریکا دا.\nپرسیار: بەڵام دەوڵەتی تورک هەر تازە ٧٠٠٠ کەسی لە کوردان کوشتووە.\nئاغای کیربی : سەبر کە، ئەمن دەگەمە ئەوێ! و وەک گوتم ئەوان وەک دەوڵەتێکی سەروەر بەرپرسیارەتییان لە سەر شانە خەڵکی خۆیان لە ئاست تێرۆریسم بپارێزن ، و ئێمە بانگەوازمان کردووە لە پ.ک.ک. و بەردەوامین لە بانگەواز کردن لە پ.ک.ک. کە توندوتیژی ڕابگرێ، هێرشەکانی ڕابگرێ و بگەڕێتەوە دۆخی موزاکەرە لەگەڵ حکوومەتی تورکییە بۆ ئەوەی لێرە دا چارەسەرییەکی ئاشتییانە هەبێ. ئەوە شتێکە کە ئێمە دەمانەوێ بیبینین. و هەر وەک ئەوەی گووتوومانە – هەر وەک ئەوەی ئەمن لە شوێنی دیکەی دنیاش دا گوتوومە ، ئەوەی پێویستیی پێ هەیە ڕێبەرییەکی بەهێزە لەهەموو لایەنەکانەوە لێرە دا بۆ ئەوەی بڕیاری دروست بدەن بۆ ئەوەی ئەو جۆرە گفتوگۆ و موزاکەرەیانە بتوانن دەست پێ بکەن. باشە؟\nپێنجشەمە ٧-ی ژووییەی ٢٠١٦\nپرسیار: باسی ئەوەت کرد وەزیری کاروباری دەرەوە کێڕی لە لووتکەی ناتۆ لە شاری وارشەو بەشداری دەکا، و سەرۆک کۆماری تورک ئەردۆغانیش دەچێتە وێندەرێ، و ئەو ڕایگەیاندووە ئامانجی سەرەکی ئەوە دەبێ کە ووڵاتانی دێ تێگەینێ کە پ.ک.ک و یەپەگە و پەیەدەی سوورییەش تێڕۆریستن لە ئاستی داعش دا. چ دەبێ – دەزانی ووڵامی دەوڵەتە یەکگرتووەکانی ئەمرێکا چ دەبێ بەتایبەتی لە مەڕ گرووپە سوورەییەیەکان؟ و ئەگەر ئێوە لەگەڵ ئەو بۆچوونەی وی ڕێک نین، ئایا لەوێ چالاکانە حەولێک دەبێ بۆ سەلماندنی بە هەڵەداچوونی هەڵوێستی تورکەکان؟\nئاغای کیربی: بهێڵە ، با بەر لەو قسە و لێ دوانانەی کە جارێ نەکراون هیچ نەڵێین، باشە؟ ئەمن نامەوەێ بەر لە گوتوبێژەکانی وارشەو بڵێم ناوەرۆکیان چ بووە و چ نەبووە. ئێمە بەردەوامین لە سەر ئەوەی پ.ک.ک. بە گرووپێکی تێڕۆریستی دابنێین. ئەوان ڕێکخستنێکی تێڕۆریستی بێگانەن. ئەوان وەک گرووپێکی تێڕۆریستی نێوزەد کراون . و وەک دوێنێ گوتم، ئێمە ماف و بەرپرسیارەتی تورکییە بە ڕەسمی دەناسین بۆ بەرگری کردن لە خۆیان و لە هاووڵاتییەکانیان، سنوورەکانیان لە ئاست کردەوەگەلی تێڕۆریستی دا. ئێمە هەر وەها بەردەوامین لە سەر پێداگری لەگەڵ پ.ک.ک. بۆ ڕاگرتنی گردەوەگەلی توند وتیژی و گەڕانەوە بۆ دەوری مێزی موزاکەرە. و هێچ شتێک لە ڕوانگەی ئێمەدا لەو بارەیەوە نەگۆڕاوە.\nپرسیار: ئەمن لەوە تێدەگەم، بەڵام لەمەر هەپەگە و پەیەدە هەڵوێستی دەوڵەتە یەکگرتووەکانی ئەمریکا لە ئی تورکییە جیایە، و ئەمن دەمەویست بزانم ئەمریکا لەو هەلوێستەی خۆی دا بە دژی ئەردۆغان پێداگری دەکا یان نا؟\nئاغای کیربی: ڕوانگەی ئێمە لەمەر پەیەد و هەگەپە نەگۆڕدراوە.\nپرسیار: واتە ئەوەی کە ئەوان ڕێکخستنی تێڕۆریستی نین.\nئاغای کیربی: ئەوان وەکوو ڕێکخستنی تێڕۆریستی نێو زەد نەکراون\nPosted by Ruwange --- ڕوانگه at 7:58 AM


کاردانەوەی کاڵن بەرامبەر فه‌رمانده‌یی ناوه‌ندی هێزه‌كانی ئه‌مریكا\nكاڵن: "ئه‌وه گاڵته‌یه یان فه‌رمانده‌یی ناوه‌ندی هێزه‌كانی ئه‌مریكا CENTCOM ژیری له‌ده‌ستداوه، ئایا وابیرده‌كه‌نه‌وه كه‌س باوه‌ڕی به‌وه هه‌بێت؟ ده‌بێت ئه‌مریكا كۆتایی به‌هه‌وڵی شه‌رعیه‌تدانی به‌گرووپی تیرۆریستیی بهێنێت".\nلاپەڕەی یەکەم > توركيا, سياسەت, سەردێری رۆژ 12.01.2017 Sertaç Bulur,Hemın Othman Mohammed Ankara\nجێگری سكرتێری گشتیی و گوته‌بێژی سه‌رۆكایه‌تی كۆماری توركیا، ئیبراهیم كاڵن ره‌خنه‌ی له روونكردنه‌وه‌ی فه‌رمانده‌یی ناوه‌ندی هێزه‌كانی ئه‌مریكا CENTCOM گرت كه له تۆڕی كۆمه‌ڵایه‌تی تویته‌ر بڵاوی كردووه‌ته‌وه و، تیایدا بانگه‌شه‌ی ئه‌وه ده‌كات هێزه‌كانی سووریای دیموكرات كه به‌شێكی زۆریان له په‌یه‌ده/یه‌په‌گه پێكهاتووه په‌یوه‌ندیان به‌په‌كه‌كه‌وه نییه.\nئیبراهیم كاڵن له هه‌ژماری خۆی له تویته‌ر سه‌باره‌ت به‌بابه‌ته‌كه رایگه‌یاند "ئه‌وه گاڵته‌یه یان فه‌رمانده‌یی ناوه‌ندی هێزه‌كانی ئه‌مریكا CENTCOM ژیری له‌ده‌ستداوه، ئایا وابیرده‌كه‌نه‌وه كه‌س باوه‌ڕی به‌وه هه‌بێت؟ ده‌بێت ئه‌مریكا كۆتایی به‌هه‌وڵی شه‌رعیه‌تدانی به‌گرووپی تیرۆریستیی بهێنێت".\nفه‌رمانده‌یی ناوه‌ندی هێزه‌كانی ئه‌مریكا CENTCOM، له تویته‌ر بانگه‌شه‌ی ئه‌وه‌ی كرد كه پێكهاته‌ی هێزه‌كانی سووریای دیموكرات كه به‌شێكی زۆریان له په‌یه‌ده/یه‌په‌گه پێكهاتووه په‌یوه‌ندیان به‌په‌كه‌كه‌وه نییه.\nدوێنێ گوته‌بێژی وه‌زاره‌تی ده‌ره‌وه‌ی ئه‌مریكا، مارك تۆنه‌ر له كۆنگره‌ی رۆژنامه‌وانیی رۆژانه‌یدا رایگه‌یاند، پێویسته په‌یه‌ده به‌شێك بێت له چاره‌سه‌ری درێژخایه‌نی سیاسیی سووریا.\n"پێشخستنی هه‌ڵبژاردنه‌كان چاوه‌ڕوانییه‌كانی توركیا باشتر ده‌كات"\nتورکیا..پرۆژە پێشنیارکراوی هەڵبژاردنی پێشوەختە رەوانەی پەرلەمان دەکرێت


بنکەیەکی ئاسایش لە هەولێر کارەبا لە ماڵی چالاکوانێکی مەدەنی دەبڕێت – لڤین پرێس\nبنکەیەکی ئاسایش لە هەولێر کارەبا لە ماڵی چالاکوانێکی مەدەنی دەبڕێت\nچالاکوانێکی مەدەنی شاری هەولێر رایدەگەیەنێت ماوەی هەشت رۆژە کارەبای ماڵەکەی بڕاوە، مەبەستیانە شاری هەولێر چۆڵ بکات.\nهاوڕێ کوردی، چالاکوانی مەدەنی شاری هەولێر، لە هەژماری خۆی لە تۆڕی کۆمەڵایەتی فەیسبووک بڵاوی کردەوە “هەشت ڕۆژە، حکومەتەکەی پارتی کارەبای لێبڕیوم، کەچی سەڕۆکی حکومەت و کاربەدەستانی ئەم هەڕێمە باسی دادپەروەری و پێکەوەژیان دەکەن”.\nئەو چالاکوانە ئەوەشی راگەیاندووە: بەناڕاستەوخۆ وئەو زانیاریانەی کە هەیە، مەبەستیانە شاری هەولێر چۆڵ بکەم، بۆیە تائەوکاتەی هێزم هەبێت، دژ بەو ئامانجە تێکۆشانی مەدەنیانەی خۆم چڕتردەکەمەوە، کەچاوم لەپشتیوانی وهاوکاری ئێوەی خۆشەویستە.\nئەو چالاکوانە کارەبای مۆلیدی ئەهلی لەسەر ماڵەکەی بڕدراوە، خۆی دەڵێت ئاسایشی نەورۆز رێگا نادات کە کارەبای ماڵەکەی ببەسرێت، بە هۆی ئەوەی لە پێشتردا لە دەستگیرکراوە کارتی زانیاری و ناسنامەکانی بردراوە.\nهاوڕێ کوردی دەڵێت لە ڕێی پەرلەمانتار شایەن عەسکەری، پەیوەندی بە پاڕێزگاری هەولێرەوە کردووە، دواتر لەڕێگای یاداشتێکەوە کێشەکانی گەیاندووەتە پاڕێزگار، هەرچەند واژۆیان لەسەر داواکاریەکانی کردووە بەڵام لە ژوری کاروباری ناوخۆ کارەکانی بۆ جێبەجی ناکرێت.\nقوباد تاڵەبانی و عەلی باپیر کۆبوونەوە\nدەنگی تەقینەوە لە نزیک فڕۆکەخانەی هەولێر بیسترا


شه‌هیدو ئه‌حكامه‌كانی به‌شی یه‌که‌م\n1ـ پێناسه‌ی شه‌هید:\nالشهید له‌سه‌ر وه‌زنی ( فَعِیل ) ه كه له كرداری شَهِدَ ه‌وه وه‌رگیراوه ، كه به ماناكانی : ( بینی ، ئاماده بوو ، زانی ، فێری كرد ، روونی كرده‌وه ، ئاگاداری كرده‌وه ، شایه‌تی دا ، ئیقراری كرد ، داوه‌ری كرد ، حوكمی دا ) هاتووه . هه‌روه‌ها به مانای ( شه‌هید بوو ) واته : له پێناوی خوادا كوژرا .. كۆیه‌كه‌شی : الشهداء .\nئه‌م مانایه‌شه كه ئێستا ئێمه لێره‌دا باسی ده‌كه‌ین . ئه‌گینا ووشه‌ی شه‌هید مه‌رج نییه هه‌ر به مانای كوژراو له پێناوی خوادا بێت . له‌مه‌شه‌وه وا بزانرێت كه هه‌ر كه‌س له پێناوی خوادا كوژرا ئیتر له هه‌موو پیاوچاكانی تر باشتر بێت ، خۆ ئیمامه به‌رِێزه‌كانی كۆن و سه‌دانی وه‌كو ئیمام محمد بن عبد الوهاب و ئیمامی مه‌ودودی و البانی و بن بازو .. هتد هه‌ر له‌سه‌ر پێخه‌فی مه‌رگ كۆچی دواییان\nكردووه ، مانای وا نییه پێشمه‌رگه‌یه‌كی كوژراوی نه‌خوێنده‌واری كورد پله‌ی له هی ئه‌وان به‌رزتر بێت .. نا ، به‌ڵام ئه‌م قسه‌یه‌شمان له رێزی ئه‌و شه‌هیدانه كه‌م ناكاته‌وه كه له پێناوی خوادا كوژراون ، چونكه هه‌ر كه‌س له‌گه‌ڵ پۆلی خۆیدا حسێب ده‌كرێت . ره‌نگه خوای گه‌وره هه‌موان وه‌كو قوتابیانی مه‌كته‌ب بكاته چه‌ندی ئاست و پۆل ..\nزۆر له‌و زانا به‌رِێزانه‌ی قورئانیان ته‌فسیر كردووه ئایه‌ته‌كانی ( كوژران له پێناوی خوادا ) یان یه‌كسه‌ر به شه‌هید بوون لێك داوه‌ته‌وه‌و باسی پله‌و پایه‌و پاداشتی شه‌هیدیان له‌وێدا كردووه ، ئێمه‌ش له‌م كورته باسه‌دا له‌سه‌ر ئه‌و رێرِه‌وه‌ی ئه‌وان ده‌رِۆین . ئه‌مما باسی دوورو درێژی ووشه‌ی شاهد و شه‌هید ان شاء الله هه‌ڵ ده‌گرین بۆ ده‌رفه‌تی تر .\n2ـ شه‌هید كێیه ؟\nناتوانرێت حوكمی هه‌موو كوژراوێكی جه‌نگی كافرو موسوڵمانان یان ئیعدام كراوێكی موسوڵمان به ده‌ستی كافران وا بدرێت كه شه‌هیده . ره‌نگه ئه‌مه لای هه‌ندێ كه‌س سه‌یر بێت ، بڵێت ئه‌مانه له‌مه‌شدا هه‌ر توند ره‌ون ! چونكه ئه‌و كوژراوی پارتی و یه‌كێتی و كۆمۆنیزم و به‌عسی و جاش و سیم دزو رێگریشی هه‌ر وا بیستووه كه شه‌هیدن ، ئێستاش ئێمه‌ی لێ زیت بووینه‌ته‌وه‌و ده‌ڵێین مه‌رج نییه كابرای ئیسلامی كوژراوی ناو سه‌نگه‌ریش شه‌هید بوو بێت ، نه‌ك هه‌ر سه‌ری سورِ ده‌مێنێت ، چاویشی زه‌ق ده‌بێت !! به‌ڵام ئه‌مه زاراوه‌ی ئیسلامه‌و بۆ پێناسه‌ی كه‌سی تایبه‌تی خۆی و له حاڵه‌تی خۆیدا به‌كاری هێناوه .. ئیسلام چه‌ند مه‌رجێكی داناوه كه هه‌ر كاتێك له كوژراوێكدا هاتنه دی حوكمی شه‌هید وه‌رده‌گرێت . له‌وانه :\nـ ده‌بێت كابرای كوژراو موسوڵمان بوو بێت ، ئه‌مه‌ش گرنگترین مه‌رجه . كه‌وا بوو كوژراوی كۆمۆنیست و سۆشیالیست و به‌عسی و پارتی و یه‌كێتی و جوله‌كه‌و مه‌سیحی و عه‌لمانی شه‌هید نین و ئه‌حكامی شه‌هیدیشیان له‌سه‌ر راناپه‌رِێنرێت .. ئه‌مه‌ش به رای كلكه مه‌لایه‌كی اتحاد العلمای نارِه‌سه‌ن هه‌ڵ ناوه‌شێته‌وه ..\nـ ده‌بێت كابرای كوژراو له پێناوی خوای په‌روه‌ردگارو بۆ ئه‌وو به‌س ، بۆ وه‌ده‌ست هێنانی ره‌زامه‌ندی ئه‌وو سه‌رخستنی دین و رێبازو شه‌ریعه‌ته‌كه‌ی ئه‌و جه‌نگی كرد بێت ، ئه‌مما ئه‌وی له ناخیدا مه‌به‌ستی غه‌نیمه‌ت و ئازایه‌تی و خۆ ده‌رخستن و ناوبانگ ده‌ركردن و وه‌رگرتنی پله‌ی ئامری و فه‌رمانده‌یی بوو بیت ، یان له پێناوی خاك و نیشتیمان و حیزب و پارت و تیره و هۆزه‌كه‌یدا بوو بێت ، ئه‌وه هیچی نییه‌و حوكم و پله‌ی شه‌هیدی نییه با چله‌شی بۆ بگرن و په‌یكه‌ری بۆ داتاشن و شه‌هیدانه‌شی بۆ ببرِنه‌وه ..به‌ڵگه‌ش ئه‌و حه‌دیسه‌یه كه ئه‌بو موسای ئه‌شعه‌ری ـ خوا لێی رازی بێت ـ ده‌گێرَته‌وه كه [ ( أنَ أعرابیاً أتى النَبیَ (صلی الله علیه وسلم) فقالَ یا رسُولَ اللهِ ، الرجُلُ یُقاتِلُ لِلمَغْنَمِ والرَجُلُ یُقاتِلُ لِیُذْكَرَ ، والرَجُلُ یُقاتِلُ لِیُرَى مَكانَهُ وفی روایةٍ : یُقاتِلُ شَجَاعَة ، ویُقاتِلُ حَمِیَة ، فَمَنْ فی سَبیلِ اللهِ ؟فقالَ رسُولُ اللهِ(صلی الله علیه وسلم) مَنْ قاتَلَ لِتَكُونَ كَلِمَةُ اللهِ هیَ العُلیا فَهوَ فی سَبیلِ اللهِ ) مُتفق علیه ] واته : ئه‌عرابییه‌ك هاته لای پێغه‌مبه‌ر (صلی الله علیه وسلم) و لێی پرسی : ئه‌ی پێغه‌مبه‌ری خوا ، كابرایه‌ك بۆ ده‌سكه‌وتی شه‌رِ ( غه‌نیمه‌ت ) ده‌جه‌نگێت . یه‌كێكی تر بۆ ناو ده‌ر كردن ده‌جه‌نگێت ، كابرایه‌كی دیش بۆ ئه‌وه‌ی شوێن ده‌ستی دیار بێت ( تا ببێته فه‌رمانده ) له ریوایه‌تێكی تردا هاتووه : بۆ ئازایه‌تی ده‌جه‌نگێت . هه‌شه بۆ عه‌شیره‌ت گه‌رێتی ده‌جه‌نگێت .. ئه‌مانه كامیان له پێناوی خوادایه ؟ فه‌رمووی : ئه‌وی له پێناوی به‌رز كردنه‌وه‌ی ووشه‌ی خوادا ( واته دینی خوا ) ده‌جه‌نگێت ، ئه‌وه له پێناوی خوادایه .\nهه‌روه‌ها ئه‌و حه‌دیسه‌ی كه ابو داود ونه‌سائی له ابو ئومامه‌وه ( بسند جید) گێرِاویانه‌ته‌وه كه ده‌فه‌رموێ : [ ( جَاءَ رَجُلٌ فقالَ یا رسولَ اللهِ ، أرأیتَ رجُلاً غَزا یَلتَمِسُ الأجْرَ والذكْرَ . مَا لَهُ ؟ قال : صلى الله علیه وسلم لا شئَ . فَأعادَها ثَلاثاً ، كُلُّ ذلِكَ یَقولُ : لا شَئَ لَهُ . ثُمَّ قالَ : رسولُ اللهِ  إنَّ اللهَ لا یَقبَلُ مِنْ العملِ إلا مَا كانَ لهُ خَالِصَاً اُبْتُغِیَ بِهِ وَجْهَهُ ) ] واته : پیاوێك هاته لای پێغه‌مبه‌ر  وپرسی : ئه‌گه‌ر كابرایه‌ك به مه‌ستی ده‌ستكه‌وتنی پاداشت و ناویانگ ده‌ركردن بچێته غه‌زا حوكمی چی یه ؟ فه‌رمووی : هیچ پاداشتێكی نابێت . كابرا سێ جاری تر پرسیاره‌كه‌ی كرده‌وه . به‌ڵام ئه‌و هه‌ر ده‌یفه‌رموو : هیچ پاداشتێكی نابێت . چاشان فه‌رمووی : خوای په‌روه‌ردگار كرده‌وه‌یه‌كی قبوڵه كه به تایبه‌تی له‌به‌ر خاتری ئه‌و ئه‌نجام درا بێت .\n3ـ ده‌بێت له ژێر ئاڵاو ئامانجێكی ئیسلامی روون و ئاشكرادا جه‌نگا بێت ، له ژێر فه‌رمانده‌یی و له‌سه‌ر رێبازێكی ئیسلامی ناسراوو رۆشندا غه‌زاكه‌ی كرد بێت و كوژرا بێت ، یان له‌سه‌ر ئه‌و ئاڵاو رێبازه ئیسلامییه روون و ئاشكراو رۆشنه ئیعدام كرا بێت یان له ژێر ئه‌شكه‌نجه‌دا گیانی له ده‌ست دا بێت . چونكه پێغه‌مبه‌ر (صلی الله علیه وسلم) له حه‌دیسێكی تریشدا فه‌رمووی : [ ( مَنْ قُتِلَ تَحْتَ رایَةٍ عُمِیّةٍ ، یَغْضَبُ لِلْعُصْبَةِ ، ویُقاتِلُ لِلْعُصْبَةِ فَلَیسَ مِنِّی ) رواه مسلم عن ابی هریرة ] . واته : هه‌ر كه‌سێك له ژێر ئاڵای جاهیلییه‌ت و كوێرانه بكوژرێت ، تورِه‌بوون و رق هه‌ستانی له‌به‌ر ده‌مارگیری بێت ، كوشتاریشی له پێناوی ئه‌ودا بێت ، ئه‌وه له من نی یه .\nجا ئه‌گه‌ر كه‌سێك له ژێر ئاڵایه‌كدا و بۆ رێبازێكی تری غه‌یری ئیسلامی و له ژێر فه‌رمانده‌یه‌كی غه‌یره ئیسلامیدا جه‌نگاو كوژرا ، ئه‌وه حوكم و پله‌ی شه‌هیدی نییه . وه‌ك ئه‌و كه‌سه‌ی بۆ كۆمۆنیستی یا سۆشیالیستی یا عالمانی یا به‌عسی و پارتی و یه‌كێتی یان بۆ نیشتیمان و نه‌ته‌وه‌و ووڵات و تیره‌و هۆزی خۆی داوه به كوشت ، ئه‌وه لای ئیسلام و به پێی ئه‌حكامی ئیسلام شه‌هید نییه .\n5ـ نابێت خۆی خۆی به ئه‌نقه‌ست كوشتبێت ، وه‌كو ئه‌وه‌ی كه بریندار بوو بێت ، یان له ترسی ئه‌شكه‌نجه یان دیل بوون ، خۆی خۆی كوشتبێت ، ئه‌مه‌ش شه‌هید نییه . چونكه سه‌عدی كورِی الساعدی ـ خوا لێی رازی بێت ـ گێرِاوێتیه‌وه كه جارێك له دوای یه‌كێك له غه‌زاكانی سه‌رده‌می پێغه‌مبه‌ردا (صلی الله علیه وسلم) یاوه‌ران باسی یه‌كێكی ناو خۆیان كرد ، وه‌سفی ئازایه‌تی و چاونه‌ترسییان ده‌كرد ، ده‌یانووت : كه‌سمان ئه‌مرِۆ وه‌كو فڵان نه‌بووین ، كه‌چی پێغه‌مبه‌ر  فه‌رمووی : [ ( أما إنه من أهل النار ) ] واته ئه‌و له ئاگری دۆزه‌خدا ده‌بێت . یه‌كێیان ووتی : من هاورِێی ئه‌وم . سه‌عد ده‌فه‌رموێ كابرای هاورِێی چوو بۆ لای و پێ به پێ هه‌ر له‌گه‌لێدا بوو ، ئه‌و راوه‌ستایه ئه‌میش راده‌وه‌ستا ، ئه‌و خێرای بكردایه ئه‌میش خێرای ده‌كرد ، دوایی كابرا به سه‌ختی بریندار بوو ، په‌له‌ی له مردنه‌كه‌ی خۆی كرد ، ده‌سكی شمشێره‌كه‌ی له زه‌وی چه‌قاندو سنگی خۆیدا به‌سه‌ر نووكه‌كه‌یدا و تینی دایه خۆی تا به شمشێره‌كه‌ی خۆی خۆی كوشت ، كابرا هاته‌وه خزمه‌ت پێغه‌مبه‌ر (صلی الله علیه وسلم) و پێی ووت : شایه‌تی ده‌ده‌م كه تۆ پێغه‌مبه‌ری خوایت . پێغه‌مبه‌ر (صلی الله علیه وسلم) فه‌رموی : [ ( وما ذاك ؟ ) ] واته : مه‌سه‌له چییه ؟ ووتی : ئه‌و پیاوه‌ی له‌مه‌و پێش جه‌نابت باست فه‌رموو كه ده‌چێته دۆزه‌خه‌وه و خه‌ڵكه‌كه لایان گه‌وره بوو ، من پێم ووتن بۆ منی لێ گه‌رِێن . ئیتر به دوایدا چووم ، دیم به سه‌ختی بریندار بووه ، په‌له‌ی له مه‌رگی خۆی كرد ، ده‌سكی شمشێره‌كه‌ی له‌سه‌ر زه‌وی چه‌قانده نێوان هه‌ردوو مه‌كی خسته سه‌ر نووكه‌كه‌ی و به توندی تینی دایه خۆی به‌سه‌ریدا و خۆی كوشت .. پێغه‌مبه‌ریش (صلی الله علیه وسلم) ئینجا فه‌رمووی : [ ( فَوَاللهِ الذی لا الهَ غَیرُهُ إنَّ أحَدَكُمْ لَیَعْمَلُ بِعَمَلِ أهلِ الجَنَّةِ حتَى ما یَكُونُ بَینَهُ وبَینَها إلا ذِراعٌ فَیَسْبِقُ عَلیهِ الكِتابُ فَیَعْمَلُ بِعَمَلِ أهْلِ النَّارِ فَیَدْخُلَهَا . وإنَّ أحَدَكُمْ لَیَعْمَلُ بِعَمَلِ أهْلِ النَّارِ حتَّى مَا یَكُونُ بَینَهُ وبَینَها إلا ذِراعٌ فَیَسْبِقُ عَلَیهِ الكِتابُ فَیَعْمَلُ بِعَمَلِ أهْلِ الجَنَّةِ فَیَدْخُلَهَا ) متفق علیه ] واته : سوێند به‌و خوایه‌ی جگه له‌و خوایه‌كی تر نییه ، هه‌ندێك كه‌س له ئێوه ، هه‌ر كاروره‌فتارێكی كه ده‌یكات هی ئه‌هلی به‌هه‌شته ، تا ده‌گاته ئه‌وه‌ی باڵێكی ده‌مێنێت ( یه‌كه‌یه‌كی پێوانه وه‌كو گه‌زێك یان هه‌نگاوێك ) بیگاتێ ؛ نوسراوه‌كه‌ی پێشی ده‌كه‌وێت و ده‌كه‌وێته ئه‌نجامدانی كارو ره‌فتاری ئه‌هلی دۆزه‌خ . سه‌ره‌نجام ده‌بێته ئه‌هلی ئاگر . هه‌ندێك كه‌سیشتان هه‌یه هه‌ر كارو ره‌فتارێكی كه ده‌یكات هی ئه‌هلی دۆزه‌خه . تا ده‌گاته ئه‌وه‌ی باڵێكی ده‌مێنێت بیگاتێ ؛ نوسراوه‌كه‌ی پێشی ده‌كه‌وێت و ده‌كه‌وێته ئه‌نجامدانی كارو ره‌فتاری ئه‌هلی به‌هه‌شت و سه‌ره‌نجام ده‌بێته ئه‌هلی به‌هه‌شت و ده‌چێته ناوی ..\nله‌به‌ر ئه‌وه‌ی شه‌هید ( كوژراو له پێناوی خوادا ) به نرخترین شت كه هه‌یبووه كه گیانێتی ئاوا ئاسان و بێ باك له پێناوی خوادا به‌خشیوێتی شایانی ئه‌وه بووه كه خوای گه‌وره‌ش به پله‌و پایه‌یه‌كی رێزدارو مه‌زن پاداشتی بداته‌وه . شه‌هید جگه له‌وه‌ی له قیامه‌تدا رووسوور و سه‌ربه‌رز له ناو هه‌موو كۆمه‌ڵگه‌ی زیندوو كراوه‌ی مرۆڤایه‌تیدا سه‌ربه‌رزانه ده‌خرێته پێش و ده‌ست و ده‌م رۆیشتوو ده‌بێت ؛ ئیسلام له دنیاشدا چه‌ندین ئه‌حكامی تایبه‌تی بۆ داناوه . له‌وانه :\n1ـ نه شتنی لاشه‌كه‌ی :\nزۆرینه‌ی زانایانی ئیسلام وه‌كو ئیمامان ئه‌بو حه‌نیفه‌و مالیك و شافیعی و ئه‌حمه‌دو سوفیانی سه‌وری و زانایانی زاهیری و هی تریش فه‌رموویانه ئه‌وی له جه‌نگی ئیسلام و كوفردا ده‌كوژرێت ، شه‌هیده‌و شتنی پێویست نییه . به‌ڵكو هه‌ر به‌و خوێنه‌ی خۆیه‌وه ده‌نێژرێت . چونكه :\nـ ( جابری كورِی عبدالله ـ خوا لێیان رازی بێت ـ ده‌فه‌رموێ : پێغه‌مبه‌ر (صلی الله علیه وسلم) دوو دوو كوژراوه‌كانی غه‌زای ئوحودی ده‌كرنه كفنێكه‌وه و ئینجا ده‌یپرسی [ (أیهم أكثر أخذا للقران ) ] ؟ واته كامیان زیاتر قورئانی له‌به‌ر بووه ، ئاماژه‌یان بۆ هه‌ر كامێكیان بكردایه ، ئه‌ویانی پێشتر ده‌خسته گۆرِیچكه‌كه‌یه‌وه . ئینجا فه‌رموی [ ( أنا شهید على هؤلاء یوم القیامة ) ] واته من شایه‌تم له رۆژی دواییدا له‌سه‌ر ئه‌مانه . فه‌رمانی به یاوه‌رانی ده‌كرد كه بێ شتن ، هه‌ر به خوێنی خۆیانه‌وه دفن بكرێن ، نوێژیشی له‌سه‌ر نه‌ده‌كردن . ) ئیمامی بوخاری ، ابو داوود ، ترمزی ، نه‌سائی ، ابن ماجه گێرِاویانه‌ته‌وه .\nـ ( ئه‌بو به‌رزه‌تول ئه‌سله‌می ـ خوا لێی رازی بێت ـ ده‌فه‌رموێ پێغه‌مبه‌ر (صلی الله علیه وسلم) دوای غه‌زایه‌كی ، دوای ئه‌وه‌ی كه خوای گه‌وره سه‌ركه‌وتن و ده‌سكه‌وتی پێ به‌خشیبوو ، له یاوه‌رانی پرسی : [ ( هل تَفْقِدونَ مِن اَحَدٍ ) ] ؟ ئه‌رێ كه‌ستان لێ بزر نه‌بووه ؟ ووتیان : به‌ڵێ ، فڵان و فڵان و فڵان . پاشان پرسیه‌وه : [ ( هل تفقدون من احد ) ] ؟ ووتیان : به‌ڵێ فڵان و فڵان و فڵانیش .. دیسان پرسییه‌وه : [ ( هل تفقدون من احد ) ] ؟ ئینجا خۆی فه‌رمووی [ ( لكنی افقد جُلَیبِیبَاً فاطلبوه ) ] واته : به‌ڵام من جوله‌یبیبم لێ بزر بووه ، بۆی بگه‌رِێن . له ناو كوژراوه‌كاندا بۆی گه‌رِان ، دیتیانه‌وه ، له‌ولا لاشه‌كه‌شیه‌وه لاشه‌ی حه‌وت كه‌سی تر كه‌وتبوو كه ئه‌و كوشتبوونی ، كه هه‌واڵه‌كه‌یان دایه پێغه‌مبه‌ر(صلی الله علیه وسلم) ته‌شریفی هێنایه سه‌ر لاشه‌كه‌ی و فه‌رمووی : [ ( قتل سبعة ثم قتلوه ، هذا منی وأنا منه ، هذا منی وأنا منه ) ] واته : حه‌وتی لێ كوشتوون ئینجا كوشتوویان ، ئائه‌مه له منه‌و منیش له‌مه‌م ، ئائه‌مه له منه‌و منیش له‌مه‌م .. پاشان لاشه‌كه‌ی خسته سه‌ر باسكی پیرۆزی خۆی ، وه‌ڵڵاهی جگه له باسكی پیرۆزی پێغه‌مبه‌ر (صلی الله علیه وسلم) هیچی تر پێوه نه‌بوو ، دواتر گۆرِیان بۆ هه‌ڵكه‌ندو خستیانه ناوی ، ئیتر هیچ باسی شتنیان نه‌كرد ..( ئیمامی موسلیم گێرِاوێتیه‌وه ) .\nـ سیدنا ئه‌نه‌س ده‌گێرِێته‌وه كه شه‌هیده‌كانی غه‌زای ئوحود كه‌سیان نه‌شۆران و هه‌ر به خوێنی خۆیانه‌وه دفن كران و كه‌سیش نوێژی له‌سه‌ریان نه‌كرد . ئیمامی ابو داود و حاكم له ( المستدرك ) دا گێرِاوێتیه‌وه .\nـ عبد الله‌ی كورِی الزبیرـ خوا لێیان رازی بێت ـ ده‌رباره‌ی غه‌زای ئوحود و شه‌هید بوونی حه‌نزه‌له‌ی كورِی ئه‌بو عامر ـ خوا لێی رازی بێت ـ له پێغه‌مبه‌ره‌وه  ده‌گێرِێته‌وه كه فه‌رمووی [ ( إنَّ صاحِبَكُمْ حنظلة تَغسِلُهُ الملائكة ، فَسَلُوا صاحِبَتَهُ ) ] واته : ئه‌م هاورِێیه‌تان فریشته‌كان ده‌یشۆن ، بپرسن له خێزانه‌كه‌ی مه‌سه‌له‌ی چییه . كه پرسییان خێزانه‌كه‌ی ووتی : كه گوێی له بانگی جیهاده‌كه بوو به له‌ش گرانی ـ پێش ئه‌وه‌ی غوسڵی خۆی ده‌ركات ـ رۆیشته غه‌زا .. بۆیه پێغه‌مبه‌ریش  فه‌رمووی [ ( فلذلك غسلته الملائكة ) ] واته : ئه‌مه بۆیه وا فریشته شتییان . ( ابن حبان له ( صحیح ) ه‌كه‌ی خۆی و حاكم و البیهیقی گێرِاویانه‌ته‌وه . ) .\nـ ئیبنو عه‌بباس ـ خوا لێیان رازی بێت ـ گێرِایه‌وه كه پێغه‌مبه‌ر (صلی الله علیه وسلم) : [ ( أمر رسول الله(صلی الله علیه وسلم) بقتلى اُحُد أنْ یُنزَعَ عنهم الحدید والجلود ، وأن یُدْفَنُوا بدمائهم وثیابهم ) ] واته : فه‌رمانیدا كه كوژراوه‌كانی ئوحود هه‌ر ئه‌و ئاسن و پێستانه‌یان لێ بكرێته‌وه ( كه به‌سه‌ر جل و به‌رگه‌كانیانه‌وه وه‌كو قه‌ڵغان و كیفی شمشێرو شتی وا پۆشیبوویانه ) ئینجا هه‌ر به جل و به‌رگه خوێناویه‌كه‌یانه‌وه بنێژرێن . ( ابو داود و ابن ماجه گێرِاویانه‌ته‌وه ) .\n2ـ كفن نه‌كردنی :\nنابێت جل و به‌رگ و پۆشاكی شه‌هید له‌به‌ر داكه‌ندرێت ، مادام پێیانه‌وه شه‌هید بوو بێت . چونكه عبد الله‌ی كورِی سه‌عله‌به‌ی كورِی سوعه‌یر ـ خوا لێی رازی بێت ـ فه‌رمووی كه پێغه‌مبه‌ر(صلی الله علیه وسلم) ده‌رباره‌ی شه‌هیدانی ئوحود فه‌رمووی : [ ( زَمِّلُوُهُمْ فی ثِیابِهم ) ] واته : هه‌ر به پۆشاكه‌كانی خۆیانه‌وه بیاننێژن . ( ئیمامی احمد له المُسْنَد و ئیمامی النَسائی گێرِاویانه‌ته‌وه ) .\nئه‌و حه‌دیسانه‌ی تریش كه له برِگه‌ی سه‌ره‌وه‌دا هێناماننه‌وه وه‌كو حه‌دیسه‌كه‌ی ئه‌بو به‌رزه‌و ئه‌نه‌س ـ خوا لێیان رازی بێت ـ هه‌ر به‌ڵگه‌ن له‌سه‌ر كفن نه‌كردنی شه‌هید .\nده‌شێت شه‌هید به پارچه قوماشێك یان زیاتر به‌سه‌ر پۆشاكه‌كانی خۆیه‌وه كفن بكرێت ، سوننه‌ته ، چونكه پێغه‌مبه‌ر (صلی الله علیه وسلم) سیدنا موسعه‌بی كورِی عومه‌یرو حه‌مزه‌ی كورِی عبدول مگلبى وا كفن كرد .\nـ خه‌ببابی كورِی ئه‌ره‌تت ـ خوا لێی رازی بێت ـ فه‌رمووی : له پێناوی خوای گه‌وره‌دا و له‌به‌ر ره‌زامه‌ندی ئه‌و له خزمه‌ت پێغه‌مبه‌ردا (صلی الله علیه وسلم) هیجره‌تمان كرد ، پاداشتی هیجره‌ته‌كه‌مان كه‌وته سه‌ر خوای گه‌وره . ئیتر هه‌مان بوو له‌و پاداشته‌ی له دنیادا خواردو هه‌شمان بوو هیچی لێ نه‌خوارد . له‌وانه‌ش كه نه‌یانخوارد موسعه‌بی كورِی عومه‌یر بوو كه له غه‌زای ئوحوددا كوژرا ، هیچ ده‌ست نه‌كه‌وت بیكه‌ن به كفن بۆی ، عه‌بایه‌ك نه‌بێت . ئه‌ویش كورت بوو ، كه سه‌ریمان پێ داده‌پۆشی قاچی وه‌ده‌رده‌كه‌وت ، كه قاچیمان پێ داده‌پۆشی سه‌ری ده‌رده‌كه‌وت ، ئیتر پێغه‌مبه‌ر (صلی الله علیه وسلم) فه‌رمووی : [ ( ضعوها مما یلی رأسه واجعلوا على رجلیه الإذخر ) ] واته : لای سه‌ریه‌وه‌ی پێ داپۆشن و لای هه‌ردوو قاچیشی به ئیزخر داپۆشن ( ئیزخر گیایه‌كی بۆن خۆش بووه وه‌كو پنگه كه كورده‌واری سه‌ری مه‌نجه‌ڵه ماست و به‌رچنه ترێ و ته‌ماته‌و شتی وای پێ داده‌پۆشن ) .. خه‌بباب به‌رده‌وامه‌و ده‌فه‌رموێ : هه‌شمان بوو به‌رهه‌مه‌كه‌ی پێگه‌یشت و وا هه‌ر له دنیادا ده‌یچنێته‌وه . ( ئیمامی بخاری و موسلم و ابو داودو الترمژی و النسائی و هی تریش گێرِاویانه‌ته‌وه ) .\nـ شه‌ددادی كورِی الهاد ـ خوا لێی رازی بێت ـ گێرِایه‌وه كه پیاوێكی ئه‌عرابی هاته خزمه‌ت پێغه‌مبه‌ر  و باوه‌رِی به پێغه‌مبه‌رێتیه‌كه‌ی هێناو بووه شوێن كه‌وتووی ، پاشان ووتی : له خزمه‌تیشدا هیجره‌ت ده‌كه‌م ؟ پێغه‌مبه‌ریش (صلی الله علیه وسلم) دایه ده‌ست هه‌ندێك له یاوه‌رانی خۆی تا به خه‌میه‌وه بن . كه غه‌زای خه‌یبه‌ر روویدا ئه‌ویش به‌شدار بوو ، ده‌سكه‌وتی غه‌زاكه ( غه‌نیمه‌ته‌كه ) یان هێنا بووه خزمه‌ت پێغه‌مبه‌ر (صلی الله علیه وسلم) ، ئه‌ویش به‌شی كرد ، پشكێكیشی بۆ كابرای ئه‌عرابی دانا ، هاورِێكانی پشكه‌كه‌یان بۆ بردو دایانێ . كه‌چی هه‌ڵیگرت وهێنایه‌وه بۆ پێغه‌مبه‌ر (صلی الله علیه وسلم) وپرسی : ئه‌مه چییه ؟ پێغه‌مبه‌ر (صلی الله علیه وسلم) فه‌رمووی : ( قسمته لك ) واته : پشكه غه‌نیمه‌تی خۆته بۆم جیا كردویته‌وه . كابرا ووتی : خۆ من به‌یعه‌تم بۆ ئه‌مه پێ نه‌داویت ، من به‌یعه‌تم له‌سه‌ر ئه‌وه داویتێ كه تیرێك بدرێت ئا ئه‌لێره‌م ( ئاماژه‌شی بۆ گه‌ردنی خۆی كرد ) و بمرم و بچمه به‌هه‌شته‌وه .. پێغه‌مبه‌ر (صلی الله علیه وسلم) فه‌رمووی : [ ( إنْ تَصْدُقِ اللهَ یَصْدَقْكَ ) ] واته : گه‌ر تۆ له‌گه‌ڵ خوای گه‌وره‌دا راست كه‌یت ئه‌ویش ئاواته‌كه‌ت دێنێته دی . ماوه‌یه‌كی زۆری پێ نه‌چوو هه‌موو هه‌ستانه‌وه بۆ ( جه‌وله‌یه‌كی تری ) جه‌نگی دوژمنان . دواتر لاشه‌كه‌یان هێنایه‌وه لای پێغه‌مبه‌ر (صلی الله علیه وسلم) دیتی وا تیرێك داوێتی له‌و شوێنه‌ی لاملی كه ئاماژه‌ی پێ كردبوو . فه‌رمووی : ( اهو هو ) ئا ئه‌مه خۆیه‌تی ؟! ووتیان : به‌ڵێ . ئینجا فه‌رمووی : [ ( صدق الله فصدقه ) ] واته : ئه‌م له‌گه‌ڵ خوای گه‌وره‌دا راستی كردو ئه‌ویش ئاواته‌كه‌ی ئه‌می هێنایه دی . ئینجا پێغه‌مبه‌ری (صلی الله علیه وسلم) جوببه‌كه‌ی خۆی بۆ كرد به كفنی و ته‌رمه‌كه‌ی له‌به‌ر ده‌م خۆی داناو نوێژی له‌سه‌ر كرد . له نوێژه‌كه‌شیدا ئه‌م دوعایه‌ی بۆ كرد : [ ( اللهم هذا عبدُكَ خرجَ مهاجراً فی سبیلك فقُتِلَ شهیدا وأنا شهید على ذلك ) ] واته : خوایه ئه‌مه به‌نده‌یه‌كی خۆته‌و له‌به‌ر خاتری جه‌نابیت هیجره‌تی كرد . وا شه‌هیدیش بوو خوایه منیش شاهیدم له‌سه‌ر ئه‌وه . [ ( النسائی و الطحاوی و الحاكم و البیهیقی ] گیرِاویانه‌ته‌وه ) .\nـ زوبه‌یری كورِی عه‌ووام ـ خوا لێی رازی بێت ـ ده‌فه‌رموێ له غه‌زای ئوحوددا ئافره‌تێكم دی خه‌ریك بوو ده‌گه‌یشته كوژراوه‌كان ، پێغه‌مبه‌ریش (صلی الله علیه وسلم) حه‌زی نه‌ده‌كرد ئافره‌ته‌كه بیانبینێت بۆیه فه‌رمووی : ( المرڕه‌َ المرڕه‌َ ) واته : ئه‌و ئافره‌ته بگرن . دیقه‌تم دا له سه‌فییه‌ی دایكم ده‌چوو ( كه پووری پێغه‌مبه‌ر بوو ) خێرا پێش ئه‌وه‌ی بگاته كوژراوه‌كان خۆم گه‌یانده لای ، چه‌پۆكێكی كێشا به سینه‌مدا ـ خۆشی ئافره‌تێكی كه‌ته‌و به‌هێز بوو ـ هاواری كرد : لاچۆ خاك نه‌بێت له خۆت گرێت .. ووتم : ئاخر پێغه‌مبه‌ر (صلی الله علیه وسلم) وای وویست بتوه‌ستێنم ، ئیتر وه‌ستا . دوو پارچه قوماشی ده‌رهێناو ووتی : بیستوومه حه‌مزه‌ی برام كوژراوه ، ئه‌م دوو پارچه قوماشه‌م بۆ كفن كردنی ئه‌و هێناوه . بگره بیانكه به كفنی ..\nده‌فه‌رموێ : دوو پارچه قوماشه‌كه‌مان هێنا تا بۆ حه‌مزه‌ی بكه‌ینه كفن ، به‌ڵام دیمان كابرایه‌كی ئه‌نساریش له ته‌نیشت حه‌مزه‌وه كه‌وتووه‌و كوژراوه ، ئه‌ویش وه‌كو حه‌مزه سنگی هه‌ڵپچرِاوه ، كفنیشی ده‌ست نه‌كه‌وتووه . پێمان شه‌رم بوو هه‌ردوو قوماشه‌كه بۆ حه‌مزه دانێین و ئه‌نساریه‌كه‌ش بێ كفن بمێنێته‌وه ، بۆیه ووتمان قوماشێكیان بۆ حه‌مزه‌و ئه‌وی تریان بۆ ئه‌نسارییه‌كه ، هه‌ردوو قوماشه‌كمان به‌یه‌ك گرت ، وه‌كو یه‌ك نه‌بوون ، ئیتر قورعه‌مان كرد تا بزانین درێژه‌كه‌یان بۆ كامیان بێت ، ئاوا هه‌ر پارچه‌یمان له‌و كه‌سه‌یانه‌وه پێچا كه بۆی ده‌رچوو . ( ئیمامی احمدو البیهیقی گێرِاویانه‌ته‌وه ) .\nئه‌م بابه‌ته له‌لایه‌ن ماڵپه‌ری ئیسلام كورد كراوه به سێ به‌ش


كچێك به‌كاره‌كانی خزمه‌تی منداڵان ده‌كات PUKmedia یەکێتیی نیشتمانیی کوردستان\nكچێك به‌كاره‌كانی خزمه‌تی منداڵان ده‌كات\nئەدەب وهونەر 10:55 AM - 2020-08-28\nبه‌هره‌كانی شانۆگه‌ری و شێوه‌كاری به‌رگدورری و به‌شی كورته فلیم ،سینه‌ما میوزیك له‌كچێكدا كۆبوه‌ته‌وه.\nلاولاو عه‌بدولڕه‌حمان ساڵح له‌باره‌ی كاره‌كانی به PUKmedia ی راگه‌یاند: له‌منداڵیمه‌وه حه‌زو خولیام بۆ زۆر شت هه‌بووه، زۆربه‌یانم ئه‌نجامداوه، به‌هره‌كانی شێوه‌كاری و به‌رگدوری و سینه‌ما شانۆگه‌ری و كورته فلیم و مویزیك.\nوتیشی، ماوه‌ی زیاتر له 20ساڵ ده‌بێت، كاری شانۆ ده‌كه‌م، له قۆناغی شه‌شی سه‌ره‌تای چومه سه‌رته‌خته‌یی شانۆ، ئیتر له‌وێوه حه‌زو خولیام بۆكاری هونه‌ری ته‌واو ده‌ستیپێكرد، له‌قۆناغی دواناوه‌ندیش ده‌ستم به‌كاری شێوه‌كاری و وێنه كیشان و كورته فلیم كرد تا ئێستاش به‌رده‌وامم.\nباسی له‌وه‌شكرد، به‌شداری چه‌ندین كاری شانۆیم كردوه له‌وانه شانۆیی سه‌رشه‌قام، له‌گه‌ڵ ئه‌مه‌شدا كاری به‌رگ دوریی و دورین و دیزانی، جلی مۆده‌م و فستانی بوك و كاری خانمان، چه‌ندین خولیشم له‌و بواره كردۆته‌وه كردوته‌وه، كاری به‌رگ دوری بۆ بژێوی ژیانی خۆم و خێزانه‌كه‌مه، به‌ڵام شێوه كاری خۆبه‌خشانه‌یه‌و بۆ ڕازانه‌وه‌ی قوتابخانه‌كان و سود گه‌یاندن به قوتابیه‌كان له‌ڕێگه‌ی وێنه‌كانه‌وه ئامۆژگاری بووه بۆ ئه‌وان .\nله بواری شانۆ شیوه‌كاریش خه‌ڵاتم وه‌رگرتووه وه كاری ده‌رهێنانم بۆ 2 كاری شانۆی كردووه، هه‌روه‌ها خه‌ڵاتی سێیه‌مم به‌ده‌ستهێناوه خاوه‌نی زیاتر له 9 خه‌ڵاتم.\nPUKmedia محه‌مه‌د عه‌بدولره‌حمان


مردن لە پێناو ژیان\nچوار شەممە, 09. 9. 2015\tعومه‌ر غوڵامعه‌لی\nبۆ دوکتورسادق شەرەفکەندی (کاک سەعید")و\n١٠ی ئاوریلی١٩٩٧ی زاینی، دادگای بێرلین لە ئاڵمان، لە بڕیارێکی گرینگ‌و مێژوویی دا، ڕێبەرانی کۆماری ئیسلامیی ئێرانی بە تاوانی بەڕێوەبردنی پیلانی تێرۆری ڕێبەرانی حیزبی دێمۆکراتی کوردستانی ئێران "مەحکووم" کرد‌و تەواوەتی ڕێبەرایەتیی ئەو ڕژیمەی وەک بەڕێوەبەرانی تێرۆریزمی دەوڵەتی لە ئاستەکانی هەرەسەرەوەی ده‌سه‌ڵاتدا لەقاو دا. پیش ئەوەش هەر لە لایەن دادگای "میکۆنووس"ـەوە "حوکم"ی گیرانی "عەلی فلاحیان" وەزیری دەزگای سیخوڕیی رێژیم ، لەڕێکەوتی ٢٤ی ڕەشەممەی ١٣٧٤دا دەرچووبوو. وێڕای ئەوەش دادگا لە دوایین بڕیاری خۆی دا 4 کەس بریتی لە :\nکاڤم دارابی بە زیندانی هەتا هەتایی، عباس راحل بە زیندانی هەتا هەتایی، "یوسف امین" بە١١ساڵ زیندان، "محمد عگریس"ی بە ٥ ساڵ‌و ٣مانگ زیندان ، مەحکووم کرد‌و چوونه بەندیخانەوە. هەر لەو پێوەندییەدا دەوڵەتی ئاڵمان سەفیری خۆی لە ئێران بانگ کردەوەو کۆمەڵێک لە دیپلۆمات تێرۆریستەکانی کۆماری ئیسلامیی لە وڵاتەکەی دەرکرد. دەوڵەتەکانی ، ئوسترالیا ، کانادا، سوئێد‌و وڵاتانی یەکیەتیی ئورووپاش ئەو قەرارەی دەوڵەتی ئاڵمانیان ڕەچاوکرد‌و ڕایانگەیاند کە کۆماری ئیسلامی لەو بایەخانە بەدوورە کە شیاوی پێوەندیی دیپلۆماتیک‌و دۆستایەتییە نێودەوڵەتییەکان بێت.\nئەوانە سزای تاوانێک بوون کە کۆماری ئیسلامی دەرهەق بەگەلی کورد‌و ڕێبەرە سیاسییەکانی، لەکاتێک دا کە لە وڵاتێکی ئورووپایی دێمۆکرات دا میوانی کۆنگرەی نێونەتەویی سۆسیالیستەکانی جیهان "ئینتێرناسیۆنال سۆسیالیست " بوون، ئەنجام درابوون.\nبەم شێوەیە‌و بە خوێنی ڕێبەرەکانی جارێکی دیکەش حیزبی دێموكراتی کوردستانی ئێران سەردێڕی مردن لە پێناو ژیان دا دەنووسێتەوە‌و لە باخی قوربانیەکانی دا پٶلێکی دیکە لە نەمامی خەبات لە دارستانی ئازادیی گەل‌و نیشتمانەکەی دا دەنێژێ.\nیەکەمجار نەبوو کە حیزبی دێموکراتی کوردستانی ئێران سەردار‌و ڕێبەرەکانی دەبوونە قۆچی قوربانی ماف‌و ئازادییەکانی گەلانی ئێران‌و نەتەو ژێردەستەکەیان، ئەم خەبات‌و قوربانی دانە لە پرنسیپەکانی نەسرەوتن تاسەرکەوتنن، نرخی ئەو ئازادییەن کە ڕێگای وەدەستهێنانی بە خوێنی ئەوان‌و هەزاران شەهیدی تری ئەم گەلە نەخشێنراوە، ڕێگایەک بەرەو ئاوات‌و ئامانجەکانی گەلێکی ژێرستەمی داگیرکەر‌و ماف زەوت کراو، ڕێگایەک بەرەو بایەخە ئینسانییەکان، بەرەو دەستەبەرکردنی ژیانی شیاوی ئینسان، بۆ میلیۆنان تاکی کوردی بێبەشکراو لە سەرەتایی ترین مافەکانی مرۆڤی ئەم سەردەمە.\nڕێبەرانی حیزبی دێمۆکرات‌و بکوژەکانیان لە دوو بەرەی دژ بەیەک دابوون، بەرەیەک لە خەباتگێڕان‌و تێکۆشەرانی ڕێگای ئازادی، دێموکراسی، مافی چارەی خۆنووسین‌و پارێزگاری لە کەرامەتی مرۆڤ ، لە لایەکیش تاقمێکی چاوبەست، ملهوڕ‌و پاوانخواز کە دەسەڵاتی نگریسیان بەسەر گەلانی ئێران داسەپاندووە‌و لە هەموو لایەکەوە هەمبەر مرۆڤایەتی چوونەتە چەپەری ڕق‌و قینەوە‌و لە هەموو کات‌و جێگایەک بۆ لەنێوبردن‌و داپڵۆسینیان خۆیان مەڵاس داوە.\nلە باوەڕی پێشمەرگانە دا واتای ژیان بەربەرەکانێ‌و خەباتەو تێکٶشان دژی هەرچەشنە چه‌وساندنه‌وه‌و نابەرابەرییەک، گیانیان‌و ژیانیان له گرێوی سەرکەوتن لە هەورازەڕێی دژواری گەیشتن بە ئامانجەکانیان داده‌نێن‌و بە مردن لەپێناو سەربەستیی گەل‌و نەتەوەکەیان دا ژیان مانا دەکەنەوە.\nیادی شەهیدانی ٢٦ی خەرمانانمان بەرزو پیرۆزە‌و ریگایان تا وەدیهاتنی ئامانجەکانیان پڕ ڕێبوارە.\nجاری خوێندراوه: 3308


بازاڕی ژنان له قه‌ڵادزێ.. ژن كڕیار و فرۆشیاره\n:: PM:03:31:16/11/2020 \nبازاڕێكی تایبه‌ت به ژنان له قه‌ڵادزێ، خه‌ڵك له ناوچه‌كانی تری كوردستانه‌وه سه‌ردانی ده‌كه‌ن، بازاڕه‌كه له ساڵی 1992 دروست كراوه. ژنان بۆ كڕینی كه‌لوپه‌له‌كانیان سه‌ردانی ده‌كه‌ن، به‌ڵام له‌وێ ژن ته‌نیا كڕیاره و فرۆشیاریشیان هه‌یه.\nعوسمان عه‌بدوڵا یه‌كێكه له‌و دوكاندارانه‌ی كه له بازاڕه‌كه‌دا كاری فرۆشتنی قوماش ده‌كات بۆ "وشه" گوتی، ئه‌م بازاڕه هیچ پلانێكی بۆ دانه‌نراوه له‌لایه‌نێكی دیاریكراو، به‌ڵكو ته‌واو خۆڕسكانه دروست بووه.\nروونیشی كرده‌وه كه سه‌ره‌تا چه‌ند ژماره‌یه‌كی كه‌م دوكانی تێدابوو، به‌ڵام به‌هۆی داخراوی و ئارامی شوێنه‌كه ژنان زیاتر ڕوویان تێ ده‌كرد .\nدڵگه‌ش ئه‌حمه‌د ژنه فرۆشیارێكه له بازاڕه‌كه‌دا ده‌ڵێت، وه‌ك فرۆشیار له بازاڕه‌كه‌دا هیچ كێشه‌یه‌كی نه‌هاتووه‌ته پێش و "به پێچه‌وانه‌وه زۆر ئاسووده‌م".\nوه‌ك باس له‌وه ده‌كات له‌لایه‌ن كڕیاره‌كانیه‌وه ناسراوه و وه‌ك دۆست و براده‌ریان لێ هاتووه.\nتاڤان كه سه‌رقاڵی كڕینی پێویستییه‌كانی بوو له یه‌كێك له دوكانه‌كان باسی ئاسووده‌یی خۆی كرد له‌كاتی سه‌ردانی ئه‌و بازاڕه، ته‌نیا داواكاریشی ئه‌وه‌بوو كه پێویسته ژنان زیاتر بێنه ئه‌و بازاڕه وه‌ك فرۆشیار، چونكه پێی وابوو ئه‌گه‌ر به‌وجۆره بێت كڕیاری باشتر دێنه بازاڕه‌كه.\nقـه‌ڵـادزێ/ ســابــات عومه‌ر


لیژنەی باڵای بایۆمەتری دەربارەی بڕینی مووچە ڕوونكردنەوە دەدات - تۆڕی میدیایی خەڵک\nلیژنەی باڵای بایۆمەتری حكومەتی هەرێم لەسەر قسەی پەڕلەمانتارێكی پارتی ڕوونكردنەوەیەك بڵاودەكاتەوە و ئاشكرای دەكات، مووچەی 16 هەزار و 505 كەسی فرەمووچەی نایاسایی ڕاگیراوە و كار لەسەر 36 هەزار مووچەخۆری تر دەكرێت.\nلیژنەی باڵای بایۆمەتری حكومەتی هەرێم لە ڕوونكردنەوەكەدا ئاماژەی بەوەكردووە، “پەرلەمانتارێكی فراكسیۆنی پارتی لە كۆبوونەوەی ئەمڕۆی پەڕلەمان لە قسە‌كانیدا ئاماژەی بەوەداوە، كە سە‌رپە‌رشتیاری لیژنەی باڵای تۆماری بایۆمەتری ئیمزا لەسەر ئەو فەرمانە ناكات، كە فرە مووچەی نایاسایی و بن دیوارەكان فەسڵ بكرێن، بۆیە وەك لیژنە ئەو وتانەی ئەو پەڕلەمانتارە ڕەت دەكەینەوە”.\nجەختیشی كردۆتەوە، “ئەو پەرلەمانتارە بەڕێزە لەبێ ئاگایی خۆیەوە ئەو قسانە‌ی كردووە”.\nروونكردنەوەیەك لە لیژنەی باڵای بایۆمەترییەوە بۆ ڕای گشتی\nلەكۆبوونەوەی ئەمڕۆی پەرلەمانی كوردستاندا، ٢٧/٤، پەرلەمانتارێكی فراكسیۆنی پارتی دیموكراتی كوردستان لە قسە‌كانیدا ئاماژەی بەوەداوە كە بەرێز سە‌رپە‌رشتیاری لیژنەی باڵای تۆماری بایۆمەتری ئیمزا لەسەر ئەو فەرمانە ناكات كە فرە مووچەی نایاسایی و بن دیوارەكان فەسڵ بكرێن.\nوەك لیژنەی باڵای تۆماری بایۆمەتری ئەو ووتانەی ئەو پەرلەمانتارە رەت دەكەینەوە و رایدەگەیەنین؛ بەهیچ شێوەیەك شتی لەو جۆرە نییە و دوا بڕیاری لیژنە‌ش لە‌بارە‌یە‌وە ئە‌وە بوو كە مووچە‌ی ١٦٥٠٥ كە‌س كە فرە مووچە‌ی نایاساییان ھە‌بوو راگیراوە و لە‌ھە‌مانكاتدا ئێستا لێكۆڵینە‌وە دە‌كرێت لە موچە‌ی زیاتر لە ٣٦٠٠٠ مووچە‌خۆریتر و دواتریش بڕیار لە‌سە‌ر ئە‌وانیش دە‌درێت. بۆیە دیارە ئەو پەرلەمانتارە بەڕێزە لەبێ ئاگایی خۆیەوە ئەو قسانە‌ی كردووە، بۆ هەموو لایەكیشی ڕوون دەكەینەوە كەپرۆسەی بایۆمەتری بەردەوامە و یەكێكە لە دەستكەوتە گرنگەكانی كابینەكانی هەشت و نۆی حكومەتی هەرێمی كوردستان.\nلیژنەی باڵای بایۆمەتری


له‌سه‌ر داعش ڕه‌خنه له سیاسه‌تی ئه‌مه‌ریکا ده‌گیرێت\nسه‌رۆک ئۆباما به‌رده‌وامه له ناردنی په‌یامی به‌دوور زانینی هێزی سه‌ربازی بۆ عێراق له ده‌مێکدا نیگه‌رانی خۆشی ده‌رده‌بڕێت به‌رامبه‌ر توندڕه‌وانی سوننه که ده‌ستیان گرتووه به‌سه‌ر ناوچه‌یه‌کی به‌ریندا له باکوری به‌غدا.\nمایکل به‌ومان په‌یامنێری ده‌نگی ئه‌مه‌ریکا ئاماژه به ڕه‌خنه‌گرتنێکی زۆر ده‌کات له سیاسه‌تی ده‌ره‌وه‌یی سه‌رۆک ئۆباما به هۆی دۆسێی قه‌یرانی عێراقه‌وه. له‌وانه دیک چینی جیگری سه‌رۆکی پێشووی ئه‌مه‌ریکا که به ئه‌ندازیاری جه‌نگی عێراق داده‌نرێت.\nهه‌زاران شیعه‌ی عێراق به‌ره‌و به‌غدا ده‌ڕۆن بۆ پارێزگاری کردن و به‌ره‌نگاربوونه‌وه‌ی توندڕه‌وانی ده‌وڵه‌تی ئیسلامی له عێراق و شام ناسراو به داعش، که به‌رده‌وام ده‌ست ده‌گرن به‌سه‌ر شارو شارۆچکه‌کانی ناوچه‌کانی عه‌ره‌بی سوننه نشین و هه‌روه‌هاش که بوونه‌ته مایه‌ی هه‌ڕه‌شه‌و مه‌ترسی له ژێرخانی پیشه‌سازی نه‌وت له وڵاته‌که‌دا.\nزانیاری زیاتر له درێژه‌ی ڕاپۆرته‌که‌دا ببیسته.


رۆڵی دەزگا هەواڵگرییەکان لە شۆڕشەکانی ئەمریکا و روسیادا\nلەوانەبێت ئەم ناونیشانەی سەرەوە بۆ زۆرکەس مایەی سەرنج و تێڕامان بێت، چونکە هەموو کاتێک شۆڕشگێڕان و دەزگا ئەمنییەکان دوژمنی یەکترن. بەش بەحاڵی خۆم مێژووی زۆرێک لە شۆڕشەکانی جیهانم خوێندۆتەوە و ئەوەشم بۆ دەرکەوتووە لە زۆربەی شۆڕشەکانی جیهاندا، دەزگا هەواڵگرییەکان بەشێوەیەکی ناڕاستەخۆ رۆڵی گەورەیان گێڕاوە. لێرەدا پێمخۆشە باسی دوو شۆڕشی گەورەی جیهان بکەم، کە رۆڵی گەورەیان لە مێژووی تەواوی جیهاندا گێڕاوە ئەوانیش شۆڕشی ئۆکتۆبەری روسیا و شۆڕشی سەربەخۆیی ئەمریکایە.\nلەگەڵ ئەوەی کە کۆمەڵێک هۆکاری ئابووریی و کۆمەڵایەتیی و سیاسی رۆڵی گەورەیان گێڕاوە لە هەردوو شۆڕشەکەدا، بەڵام لەپەنا ئەوەشدا لە شۆڕشی ئەمریکادا دەزگای هەواڵگریی فەرەنسا رۆڵی گەورەی گێڕاوە و لە شۆڕشی روسیاشدا دەزگای هەواڵگریی ئەڵمانیا رۆڵی هەبووە. لێرەدا هەوڵدەدەم بە کورتی حیکایەتی ئەم دوو شۆڕشە گەورەیە بگێڕمەوە:\nتۆڵەسەندنەوە لە نەیارێکی دێرین\nجەنگی نێوان فەرەنسا و بەریتانیا مێژووییەکی ئێجگار کۆن و خوێناویی هەیە، سەدان ساڵ بوو ئەم دوو دەوڵەتە لە جەنگ و ململانێی سەختدا بوون بەتایبەتی ئەوەی کە پێی دەڵێن جەنگی کۆڵۆنیاکان لە سەدەکانی حەڤدە و هەژدەدا زۆر بەهێز بوو، ئەم جەنگەش نەوە دوای نەوە رادەستی یەکتریان دەکرد، هەتاوەکو ئەمڕۆش کاریگەریی بەسەر هەردوو ئەم دەوڵەتەوە هەیە.\nلە ساڵی 1763 فەرەنسا بە خراپی جەنگی بە بەریتانیا دۆڕاند و بەم شێوەیەش فەرەنسا تەواوی کۆڵۆنیاکانی لە ئەمریکای باکوور بە بەریتانیا دۆڕاند، بە ناوچەی کیوبیکی کەنەداشەوە. ئەمەش کاریگەریی قووڵی بەسەر ناخی هەموو فەرەنسییەکەوە بەجێهێشت، هەربۆیە فەرەنسییەکان بەدوای هەلێکدا دەگەڕان تا تۆڵەی ئەو دۆڕاندنەیان لە بەریتانیا بکەنەوە، ئەم دەرفەتەش ئەمریکییەکان دایان بە دەستی فەرەنسییەکانەوە.\nمیوزیکژەنێک عەرشی بەریتانیا لە ئەمریکا دەڕوخێنێت\nPierre-Augustin Caron de Beaumarchais پیێر ئۆگوستین کارون دو بومارشیێ لە ساڵی 1732 لە پاریس لەدایک بووە و لە ساڵی 1799 کۆچی دواییکردووە، ئەو لەیەک کاتدا شانۆنووس، میوزیکژەن، نووسەر رووناکبیر، لەهەمانکاتیشدا بازرگانی چەک و تەقەمەنی و سیخوڕی دەزگای هەواڵگریی فەرەنساییش بوو. دو بومارشیێ لە رووی نووسینەوە خاوەنی کۆمەڵێک دەقی شانۆیی زۆر بەهێزە کە کاریگەریی بەسەر میوزیکژەنان و شاعیرانی گەورەی ئەوروپاوە هەبووە، بەتایبەتی شانۆ « سەرتاشی ئیشبیلی» کە دواتر جۆکینی رۆسینی میوزیکژەنی ناوداری ئیتالی دەیکاتە ئۆپرایەکی موزیکی جوان، هەروەها «زەماوەندی فیگارۆ» کە دواتر ڤۆلڤگان مۆتسارت دەیکاتە ئۆپێرایەکی میوزیکی جوان، شاعیری ناسراوی ئەڵمانیش «گۆتە» لەژێر کاریگەریی درامای «ئۆجین» دا لە نووسینی دو بومارشیێ توانی شانۆی تراژیدی « کلاڤیگۆ» بنووسێت.\nبەڵام ئەوەی لێرەدا بەلای ئێمەوە گرنگە، رۆڵی ئەدەبی نییە، بەڵکو رۆڵی گرنگی ئەم پیاوەیە لە شۆڕشی ئەمریکادا، چونکە هەرلە سەرەتای بەرپابوونی ناڕەزاییەکان لە کۆڵۆنیاکانی ئەمریکادا، دو بومارشیێ دەستیکرد بە نامە نووسین بۆ فیرجین وەزیری دەرەوەی فەرەنسا و داوای لێکرد کە هاوکاریی راپەڕییوەکان بە چەک و پارە بکات، ئەمیش وەکو هەموو فەرەنسییەکان ئازاری شکستی 1763 ی جەشتبوو، دەیویست تۆڵە لە بەریتانیا بکاتەوە. دواجار لە ساڵی 1776 حکومەتی فەرەنسی رازی دەبێت و بڕێک پارەی دەدەنێ و کۆمپانیایەکی گواستنەوەی دەریایی دروست دەکات، بەرووکەش کۆمپانیاکە بەناوی کۆمەڵێک ئیسپانیی بوو، بەڵام لە واقعیدا هی دو بومارشیێ، هەر لە رێگەی ئەم کۆمپانیاییەش هاوکارییە لۆجیستیکی و سەربازیی و داراییەکانی فەرەنسا دەگاتە دەست راپەڕیوە ئەمریکییەکان.\nلە نامەیەکیدا دو بومارشیێ کە بۆ سەرانی شۆڕشەکەی نووسیوە، باسی هاوکارییەکان دەکات کە ئەوانیش بەمشێوەیە:\nبەڕێزان دەمەوێت ئاگادارتان بکەمەوە کە کەشتی « ئەمفیتریت ترسو» ئێستا گەیشتۆتە بەندەرەکە و لەگەڵ خۆیدا چوار سەد تۆن باری هەڵگرتووە کە پێکهاتووە: لە 4 هەزار چەک، 80 بەرمیل پڕکراوە لە ماددەی تەقینەوە، 8 هەزار جووت پێڵاو 3 هەزار لەفافی برینپێچی.\nفرانکلین لە پاریس\nهاوکارییەکان بەمەش نەوەستان لە ساڵی 1777 بنیامین فرانکلین کە یەکێک بوو لە سەرکردەکانی شۆڕشەکە، هاتە پاریس و کۆبوونەوەی لەگەڵ زۆربەی بەرپرسانی کۆشكی شاهانە و حکومەتی فەرەنسی کرد و لێرەشەوە هاوکارییەکانی فەرەنسا بۆ شۆڕشگێڕە ئەمریکییەکان زیاتری کرد. فەرەنسا تەنها هاوکاری سەربازیی و لۆجستیکی نەنارد، بەڵکو دەستیکرد بە مەشق و راهێنانکردن بە سوپای شۆڕشگێرە ئەمریکییەکان کە ئەوکاتە جۆرج واشنتۆن سەرکردایەتی دەکرد. دیارە لەوکاتەدا سوپای ئەمریکاییەکان، تەنها بریتی بوو لە کۆمەڵێک کەسانی چەکداری ناڕازیی، هیچ مەشق و راهێنانێکی سەربازییان نەکردبوو، لەچاو سوپای مۆدێرنی بەریتانیدا، زۆر لاواز بوون. بەڵام فەرەنسا لە رێگەی دەزگای هەواڵگریی خۆیەوە، کۆمەڵێک ئەفسەر و جەنەراڵی سەربازی ناردە ئەمریکا تاوەکو مەشق و راهێنانیان بە ئەمریکییەکان بکەن. دواتریش لە ساڵی 1778 چیتر پەیوەندییەکە بە نهێنی نەمایەوە، فەرەنسا سوپایەکی بە سەرۆکایەتی جەنەڕاڵ «روشامبۆ» دروستکرد کە پێکهاتبوو لە 6 هەزار سەربازو شانبەشانی سوپای ئەمریکییەکان دژی بەریتانیا دەجەنگان، ئەم سوپایەش رۆڵی گەورەی گێڕا لە سەرکەوتنی ئەمریکییەکان و شکستپێهێنانی بەریتانییەکان.\nدیارە لەپەنا کۆمەڵێک فاکتەری ئابووری و سیاسی و کۆمەڵایەتی تردا، کە رۆڵی گەورەیان لە سەرکەوتنی شۆڕشەکدا گێڕا، ئەو هاوکارییە زۆرەی فەرەنسییەکانیش بۆ ئەمریکییەکان، رۆڵی گەورەی هەبوو لە سەرکەوتنی شۆڕشەکەدا. هەربۆیە هەتاوەکو ئەمڕۆش زۆربەی سیاسەتمەدارو مێژوونووسانی ئەمریکی، ستایشی ئەم رۆڵەی فەرەنسا دەکەن لە شۆڕشی سەربەخۆیی ئەمریکادا. هۆکاری سەرەکی لەم هاوکارییەی فەرەنساش لەبەرچاوی شین و جوانی ئەمریکییەکان نەبوو، بەڵکو زیاتر تۆڵسەندنەوە و جەنگی نهێنی خۆیان بوو لەگەڵ بەریتانییەکان.\nبەڵام لەگەڵ ئەوەشدا بوونی ئەم پەیوەندییە نهێنییەی شۆڕشگێڕانی ئەمریکا لەگەڵ دەزگای هەواڵگریی ئەمریکیدا، هیچ لە مەزنیی و گرنگی ئەم شۆڕشە بۆ گەلی ئەمریکا و جیهان کەم ناکاتەوە.\nشۆڕشێکی سۆسیالیستی بە پارەی هێزێکی ئیمپریالیستی\nیەکێک لە شۆڕشە گەورەکانی جیهان شۆڕشی سۆسیالیستی روسیایە لە ساڵی 1917، کە لە جیهاندا زیاتر بە شۆڕشی ئۆکتۆبەر دەناسرێت. ئەم شۆڕشە کاریگەریی گەورەی بەسەر تەواوی جیهانەوە هەبوو، تەنانەت تا ئەمڕۆش قسەوباسی زۆر لەبارەی ئەم شۆڕشەوە دەکرێت.\nنابێت ئەوەمان لەبیربچێت کە روسیا و ئەڵمانیا لە سەرەتاکانی سەدەی بیستەمدا لە زۆر شوێندا دژی یەکتر دەوەستانەوە. روسیای تزاری لە خۆرهەڵاتدا، بە گەورەترین دوژمنی ئەڵمانیا دەژمێردرا. لەکاتی جەنگی یەکەمی جیهانیشدا لوولەی تفەنگیان رووبەڕووی یەکتریی کردەوە. دیارە ئەڵمانەکان تەنها بە لوولەی تفەنگەکانیان جەنگیان نەکرد، بەڵکو لە رێگەی دەزگا هەواڵگرییەکانیشەوە، جەنگێکی شاراوە و گەورەیان لە دژی روسیا کرد، بگرە ئەم جەنگە نهێنییە زۆر لە جەنگی تفەنگەکان سەرکەوتووتر و کاریگەرتر بوو، چونکە ئەڵمانیا توانی لە ناوەوە روسیا بڕوخێنێت و حکومەتێکی دۆستی خۆی بکاتە سەرەوەری ئەو وڵاتەی کە هەمیشە ببووە دێوەزمە بۆی. هەروەها رێکەوتنێکی پڕ شەرمەزاریشی بەسەردا بسەپێنێت کە لە خزمەتی ئەڵمانیادا بوو، مەبەست لێی « رێکەوتنی بریست لیتۆڤیسک»ـە\n26 ملیۆن مارکی ئەڵمانی بۆ بەلشەفییەکان\nپێش چەند ساڵێک گۆڤاری شپیگڵی ئەڵمانی، ژمارەیەکی تایبەتی لە بارەی شۆڕشی روسیاوە بڵاوکردەوە، کە تێیدا پەیوەندیی نهێنی نێوان لینین و دەزگای هەواڵگریی ئەڵمانیای باسکردووە، دیارە ئەمەش بەپشت بەستن بە ئەرشیفی وەزارەتی دەرەوە و دەزگای هەواڵگریی ئەڵمانیا، کە بەڵگە نهێنیەکانیان داوەتە ئەو گۆڤارە و باس لە وردەکارییەکانی پەیوەندیی نێوان لینین و ئەڵمانیا دەکات.\nلە بەڵگەنامەکاندا هاتووە کە دەزگای هەواڵگریی ئەڵمانیا لە ساڵی 1914 وە و تا شۆڕشی ئۆکتۆبەر لە 1917زیاتر لە 26 ملیۆن مارکی ئەو کاتەی بە بۆلشەفییەکان داوە. کە ئەمەش بڕێکی پارەی زۆر بووە.\nسەرەتای پەیوەندیی لینین و ئەڵمانیا\nیەکەمین ئەڵقەی پەیوەندی نێوان لینین و دەزگای هەواڵگریی ئەڵمانیا، بۆلشەفییەکی روسی بەرەگەز ئیستلاندی ناوی «ئەلکسەندەر کێسکولاسە› کە لە سویسرا ژیاوە و خەریکی بازرگانی بووە. لە ساڵی 1914 دا 250 هەزار مارک لە ئەڵمانیا دەسەنێت، بەڵام پاشتر دەردەکەوێت کە تەنها نیوەی ئەم پارەیەی داوە بە بۆلشەفییەکان. لینینیش زۆر کەم باوەڕی بەم پیاوە هەبووە.\nپردی پەیوەندیی لینین و ئەڵمانیا\nپاشتر دەزگای هەواڵگریی ئەڵمانیا کەسێکی نزیکی لینین و بۆلشەفییەکان دەدۆزنەوە کە ئەویش «ئەلکسەندەر هێلڤاند»ە. ئەم پیاوە لە ساڵی 1867 لەشاری مینسکی بێلاروسی لەدایکبووە. ماوەیەکی زۆر لەشاری قوستەنتینۆپڵ(ئیستانبوڵی ئێستا) خەریکی بارزگانی دەبێت و لە دەسەڵاتی سوڵتانەکانی عوسمانیشەوە نزیکە.\nئەم پیاوە لە چەندین شوێنی ئەوروپا ئۆفیسی بازرگانی هەبووە بەتایبەتی لە ئەڵمانیا و سویسرا و فەرەنساو دانیمارک و روسیا. هێلڤاند هەرچەندە کەسێکی بازرگان بووە، بەڵام پەیوەندییەکی توندوتۆڵی لەگەڵ بزووتنەوە چەپ و کۆمونیستەکانی روسیا و ئەڵمانیا هەبووە. لە ساڵی 1891ەوە دەبێتە ئەندامی پارتی سۆسیال دیموکراتی ئەڵمانیا، لەهەمان کاتیشدا پەیوەندییەکی گەورەی بە سەرکردە بۆلشەفییەکانەوە دەبێت لە سەروو هەمووشیانەوە لینین و ترۆتسکی.\nسەرەتای پەیوەندیی نێوان هێلڤاند لەگەڵ لینین دەگەڕێتەوە بۆ ساڵی 1900 کاتێک لە ماڵی رۆزا لۆکسمبورگدا یەکتری دەناسن و ئەمەش دەبێتە سەرەتای پەیوەندیان.\nلە کۆتایی مانگی ئایاری 1915 لینین و هێڵڤاند لە ریستۆرانتێکی روسیادا لە شاری بێرنی سویسرا کۆدەبنەوە. هێلڤاند داوا لە لینین دەکات، هەتا زووە هەوڵی شۆڕش بدات لە روسیا، چونکە هەلومەرجە نێودەوڵەتییەکە لەبارە بۆ ئەو شۆڕشە، لەهەمانکاتیشدا بەڵێن بە لینین دەدات، کە یارمەتی مادی و لۆجستیکی لە ئەڵمانیا بۆ وەربگرێت. لینیش رازی دەبێت.\nلە ساڵی 1915ەوە هەموو نامە و ئاگاداری و بەیانەکانی بۆلشەفییەکان لە رێگەی ئۆفیسە بازرگانییەکەی هێلڤاندەوە لە دانیمارکەوە بە نهێنی دەگەیەنرایە روسیا. لینین لە رێگەی هێلڤاندەوە پەیامێک بۆ حکومەتی ئەڵمانی دەنێرێت و دەڵێت: دەتوانین لە ماوەی 24 سەعاتدا 100 هەزار کرێکار بهێنینە سەرشەقام و دژی دەسەڵاتی قەیسەر بوەستنەوە، لەبەرامبەر سەرهەڵدانی شۆڕشدا، لینین داوای 20 ملیۆن مارکی کردووە.\nهەرچەندە ئەم قسەیە لەوکاتەدا کەمێک موبالەغەی پێوە دیار بووە، چونکە بۆلشەفییەکان ئەو توانا گەورەیان نەبووە.\nلەوکاتەدا حکومەتی ئەڵمانیا یەکسەر یەک ملیۆن مارکی بۆ دەنێرن، ئەویش دەیخاتە سەر ژمارەیەکی بانکی تایبەت لە دانیمارک. دیارە لەوکاتەدا هەریەک لە دانیمارک و سوید وەک دەوڵەتی بێلایەن خۆیان لە قەڵەم دەدا، زۆربەی یارمەتیەکانی ئەڵمانیاش بۆ بۆلشەفیەکان لە رێگەی ئۆفیسە بازرگانییەکەی هێلڤاندەوە بوو، کە جگە لە پارە و گەیاندنی بەیاننامە، چەک و تەقەمەنیش نێراوە بۆ بۆلشەفییەکانی لە روسیا.\nرۆژنامەی پراڤدا بە پارەی ئەڵمانی دەردەچێت\nرۆژنامەتی براڤدا زمانحاڵی حزبی بۆلشەفی روسی بوو، یەکێکیش بوو لە باشترین ئامڕازەکانی راگەیاندنی ئەم حزبە و ژمایەکی ئێجگار زۆری لێ چاپ دەکرا. ئەوەی جێگەی سەرنجە لە ساڵی 1917 دا پاش شۆڕشەکە ریچارد ڤۆن کۆهلمان وەزیری دەرەوەی ئەڵمانیا دەڵێت: رۆژنامەی براڤدا لە رێگەی هاوکارییە داراییەکانی ئەڵمانیاوە چاپ دەکرا. بۆلشەفییەکانیش لە رێگەی چاپکردنی ئەم رۆژنامەیە بە تیراژێکی زۆر ، وایکرد کە بتوانن رای گشتی بۆ لای خۆیان رابکێشن و خەڵکی زیاتریش ببێتە ئەندامیان.\nگەڕانەوەی لینین بە شەمەندۆفێری ئەڵمانی\nلەگەڵ سەرهەڵدانی شۆڕشی ڤێبریوەردا بەشێکی زۆری سەرکردەکانی بۆلشەفییەکان لە دەرەوەی وڵات بوون، ترۆتسکی لە ئەمریکا بوو، لینین و کۆمەڵێک سەرکردەی تر لە سویسرا بوون. بەڵام پاشان لە رێگەی دەزگای هەواڵگریی ئەڵمانییەوە رێگە بە لینین و هاوڕێکانی دەدرێت کە بە ئەڵمانیادا بگەڕێنەوە بۆ روسیا. پاشتر ئەمەش دەبێتە خاڵێکی خراپ و نەیارانی لینین لە دژی بەکاریدەهێنن و تۆمەتی سیخوڕیی بۆ دروست دەکەن، بەڵام لەراستیدا لینین وەکو سەرکردەیەکی پراگماتی، توانی سوود لەم دەزگای هەواڵگرییەی ئەڵمانیا ببینێت بۆ خزمەتی شۆڕشەکەی.\nدیارە لەگەڵ هاتنە سەرکاری حکومەتە کاتییەکەی کیرنسکی، هەوڵیدا لەگەڵ ئەڵمانەکان رێککەوتنی ئاشتی مۆر بکات، بەڵام چ ئەڵمانەکان و چ لایەنە راستڕەوەکانی روسیا یارمەتی کیرنسکیان نەدا. بەڵام پاشتر هەر کە لینین دێتە سەر حوکم، یەکەم کاری رێککەوتنی ئاشتی دەبێت لەگەڵ ئەڵمـانیا و کۆتایی هێنان بە جەنگ دەبێت، ئەمەش بە رێککەوتنی «بریست لیتۆڤیسک» دەناسرێت، کە روسیا بەشێکی زۆری خاکی روسیای لە دەست دەچێت و کۆتایی بە جەنگ لەگەڵ ئەڵمانەکان دەهێنن.\nبەپێی ئەم رێکەوتنە، روسیا لە ٪35 زەوی کشتوکاڵی، ٪54 ی ناوچە پیشەشازییە گرنگەکانی لەدەست دەدات، هەروەها لە رووی دانیشتووانیشەوە 55 ملیۆن کەسی لەدەستداوە.\nلینین لەبارەی ئەم رێککەوتنەوە دەڵێت: ئەمە وەکو ئەوە وایە، چەتەیەک رێگەم لێبگرێت و منیش پاڵتۆکەمی بدەمێ بۆئەوەی نەمکوژێت و وازم لێبهێنت تا بڕۆم.\nهەرچەندە نەیارانی لینین دەڵێن: رێکەوتنی بریست لیتۆڤیسک دیاری لینین بوو بۆ ئەڵمانییەکان، لە بەرامبەر ئەو هاوکارییە دارایی و لۆجستییە گەورانەی کە پێشکەشیان کرد. هەتا ئەمڕۆش ئەو پەیوەندییە نهێنییەی لینین و ئەڵمانییەکان، جێگەی رەخنەی گەورەیە کە لە رابەری شۆڕشی روسیا ڤلادیمیر لینین دەگیرێت.\nدیارە لەپەنا ئەمەشدا کۆمەڵێک فاکتەری ئابووریی و سیاسی و کۆمەڵایەتی رۆڵی گەورەیان لە سەرکەوتنی شۆڕشی روسیادا هەبوو، بەتایبەتی بوونی پارتێکی شۆڕشگێڕی بۆلشەفیی و بوونی سەرکردەیەکی پراگماتی وەکو لینین.\nلەگەڵ ئەوەشدا بوونی ئەم پەیوەندییە نهێنییە و رۆڵی دەزگای هەواڵگری ئەڵمانی، هیچ لە گەورەیی و مەزنی پەیامە گەورەکانی ئەم شۆڕشە کەم ناکاتەوە.\nبەداخەوە لە زۆربەی شۆڕشەکانی جیهاندا، رۆڵێکی ناشیرینی دەزگا هەواڵگرییەکان دەبینین، هەر دەوڵەتە و هەوڵیداوە سوود لە پشێویی و نا ئارامی دوژمنەکەی وەربگرێت. زۆرجاریش شۆڕشگێڕان کەوتوونەتە داوی ئەم یارییە نەگریسەوە. ئێستاش رۆڵی بەرچاوی دەزگا هەواڵگرییەکانی جیهان دەبینین لەو شتەی کە بە «بەهاری عەرەبی» ناسرا، بەتایبەتی لە سوریادا، رۆڵی نەگریسی دەزگا هەواڵگرییەکانی تورکیا و هەندێک میرنشینی کەنداو، هەموو جوانیی و مەزنیی پەیامەکانی شۆڕشی گەلی سوریایان لەناوبرد.\n1/ Manfred Flugge: Figaros Schicksal. Das Leben des Pierre-Augustin Caron de Beaumarchais. Deutscher Taschenbuch Verlag, Munchen 2001\n2. Gerd Koene .Deutschland und die Russische Revolution1917-1924.Frink verlag.1998.\n.3..Spiegel Special. Die russische Revolution und Ihre Erben\n4. وولفغانغ کریغر. تاریخ المخابرات، من الفراعنة حتی وکالة الامن القومي الامریکیة (NSA) ترجمة : عدنان عباس علي. الطبعة الاولی. عالم المعرفة. الکویت. رجب 1439ه.-أبریل2018\n3 پەیڤێک لە بارەی درامای خۆشی ژیانەوە\n4 د.کەمال مەزهەر و کۆتایی نەوەیەکی تایبەتی نووسەرانی کورد\n5 فەلسەفەی سیاسی هانا ئارنێت\n6 رۆڵی ئایین و ئایدۆلۆژیا لە پەیوەندیی نێودەوڵەتی و ئاشتی جیهانیدا\n7 فرۆشتنی كەرتی گشتی و چەند سەرنجێك


داوا دەكرێت دەرماڵەی منداڵ بۆ فەرمانبەران زیاد بكرێت – تۆڕی میدیایی خەڵک\n2019/05/22 - 9:33 PM\nسەرۆكی هاوپەیمانی دەوڵەتی یاسا لەئەنجومەنی نوێنەرانی عیراق داوا دەكات، دەرماڵەی منداڵ لەسەر مووچەی فەرمانبەران لە 10 ھەزار دینارەوە بكرێت بە 25 ھەزار دینار.\nخەڵەف عبدولسەمەد سەرۆكی هاوپەیمانی دەوڵەتی یاسا لەئەنجومەنی نوێنەرانی عیراق بەنووسراوێك كە واژووی ژمارەیەك نوێنەری لەسەرە داوای لە محەمەد حەلبوسی سەرۆكی ئەنجومەنی نوێنەران كردووە دەرماڵەی منداڵ لەسەر مووچەی فەرمانبەران لە 10 ھەزار دینارەوە بكرێت بە 25 ھەزار دینار و دەرماڵەكەش تا چوار منداڵیش بگرێتەوە.\nهاوكات نووسراوی زیادكردنی دەرماڵەی منداڵ لەسەر مووچەی فەرمانبەران، محەمەد حەلبوسی بە واژووی خۆی ئاڕاستەی لیژنەی دارایی و یاسایی ئەنجومەنی نوێنەرانی كردووە بۆ ئەوەی كاری لەسەر بكەن.\nئەنجومەنی نوێنەرانی عیراقدەرماڵەدینارعيراقمحەمەد حەلبوسمووچەی فەرمانبەرانهاوپەیمانی دەوڵەتی یاسا\nپژاك: بۆ هەر دۆخێك ئامادەین\nیەكێتی لەبارەی جوتیارانی سەرگەڕان، پەڵكانە و دوبز ڕاگەیەندراوێكی بڵاوكردەوە\nژینگە31 خولەک پێش ئێستا\nهەواڵەکان40 خولەک پێش ئێستا


دروستکردنەوەی پەیکەرە لەناوبراوەکانی دەستی دەوڵەتی ئیسلامی » DidiMn\nسەرەتا / ئاڕت و دیزاین/شێوەکاری / دروستکردنەوەی پەیکەرە لەناوبراوەکانی دەستی دەوڵەتی ئیسلامی\nدیمانە لەگەڵ گولشیفتە فەراهانی\nوتووێژ لەگەڵ ئاریەن منووشکین سەبارەت بە دوایین بەرهەمی گرووپی شانۆی خۆر\nبە هۆی سەرقاڵبوون بە کاری دیکەوە، دیلان بۆ وەرگرتنی خەڵاتەکەی نایەت\nپاش ساڵێک لە هێرشەکەی پاریس، موزیک لە ناو هۆڵی بەتەکلان دەنگ دەداتەوە\nدروستکردنەوەی پەیکەرە لەناوبراوەکانی دەستی دەوڵەتی ئیسلامی\nدیدی من – لۆمۆند\nلە فەڕەنسییەوە: فاتیح فروومەند\nپەیکەرێکی کۆن لە گایەکی نێر بە سەری مرۆڤەوە، هێمای هێز لە شارستانێتیی ئاسوورییەکان، شوێنی مێژوویی نەمروود، ٢٠١٣.\nنێنوس سەبیت، ١٧ ساڵان، خەڵکی شاری موسڵە و ئێستا لەگەڵ خانەوادەکەی ئاوارەی باشووری کوردستانن. ئەو گەنجە بۆ ڕاگرتنی پەیوەندیی خۆی لەگەڵ شوێنی باوک و باپیرانی، هەستاوە بە درووستکردنەوەی پەیکەرەکانی ناوچەی نەمروود، پایتەختی کۆنی ئاسوورییەکان لە ٣٤ کیلۆمەتری شاری موسڵەوە، کە لە لایەن دەوڵەتی ئیسلامییەوە وێران کراوە. ئەو ئەم کارەی خۆی ناو ناوە خەبات لە رێگەی هونەرەوە.\nساڵی ٢٠١٥ دەوڵەتی ئیسلامی ڕووخاندنی پەیکەرە گرانبەهاکانی شوێنەواری نەمروودی ڕاگایەند. یونێسکۆ ئەم بابەتەی وەک یەکێک لە تاوانکارییەکانی جەنگ هەژمار کرد. پاش ئەوەی ئەم ناوچەیە لە لایەن سوپای عێڕاقەوە وەرگیردرایەوە، دەرکەوت زیانێکی زۆر بەم شوێنە گرانبەهایە گەیشتووە.\nبۆ نێنوس سەبیت، پارچەکانی شوێنەواری نەمروود میراتی ڕاستەوخۆی کلتووری ئەوە. ئەو کە پەیکەرتاشی لە باوکییەوە فێر بووە، هەستاوە بە زیندووکردنەوەی پەیکەرە لەناوچووەکان، بەتایبەتی پەیکەری گای نێر بە سەری مرۆڤ و باڵی هەڵۆ، کە هێمای یەکێکە لە خوداوەندەکانی بەناوبانگی ئاسووری. بە پێی ڕاپۆڕتی CNN، ئەم پەیکەرەیان بۆ ئەو سەرەنجڕاکێشترینە.\n”لە عێڕاق خەڵکانێکی زۆر دەکوژرێن لەبەر ئەوەی خەریکی پەیکەرتاشی و کاری هونەرین، بەردەوامبوون لە پەیکەرتاشی پەیامێکە بۆ ئەوان تا بزانن ئێمە ناترسین.”\nلە ماوەی یەک ساڵدا، ئەو ١٨ پەیکەری ئاسووریی درووست کردووە و بەرهەمێکی نیگارکێشیی ئاو و ڕەنگیشی خوڵقاندووە. وەک کە لە هەژماری تایبەتیی خۆی لە تۆڕی کۆمەڵایەتیی فەیسبووک ئاماژەی پێ کردووە، بۆ نموونە نیشانەی حامووڕابی کە دەقی یاسای سەردەمی مێزۆپۆتامیای کۆنە، دووبارە درووست کردووەتەوە.\nسنووری عێراق و سووریا، مێزۆپۆتامیای کۆن، بێشکەی یەکێکە لە کۆنترین شارستانییەتییەکان و بە جۆرێک شوێنی سەرەتای مێژووە بەپێی نووسراوەکانی. دەوڵەتی ئیسلامی بە داگیڕکردنی ئەم ناوچەیە، ئۆپەراسیۆنێکی بۆ لەناوبردنی شارستانییەتەکانی پێش ئیسلام وەڕێ خست. شوێنەواری نەمروود و هەروەها هەترا و مۆزەخانەی هونەرە جوانەکانی موسڵ، بە دەست دەوڵەتی ئیسلامی ڕووخێندرا. لە ڤیدیۆیەک کە بڵاویان کردووەتەوە، پیشان دەدات جیهادییەکان بەرهەمە هونەرییە گرانبەهاکان تاڵان دەکەن، تاکو بتوانن بیانفرۆشن و بازەرگانییەکی پڕ لە سوودیان پێ بکەن.\nلە سووریا، شوێنەواری پالمیر، لە ئایاری ٢٠١٥ بۆ ئاداری ٢٠١٦ داگیر کرا. زۆرێک لە بیناکانی پالمیر کە مێژوویان دەگەڕێتەوە بۆ ٢٠٠٠ ساڵ لەمەوپێش، لە لایەن جیهادییەکانەوە، بە تەواوی یان بەشێکیان لە ناو بردران و خالید ئەلئەسەد، بەڕێوبەری پێشووی ئەم شوێنەوارەش، کوژرا. لەو کاتەوەی ئەم شوێنە لە لایەن سوپای بەشار ئەسەدەوە وەرگیراوەتەوە و بەپێی قسەی یونسکۆ، کە توانیویتی زیانەکان هەژمار بکا، هەموو شوێنەوارەکە پارێزراوە بۆ دەرخستنی ڕاستی و درووستییەکان.\nپەیکەرتاشانی سووری هەمان بیرۆکەی نێنوس سەبیتیان هەبووە سەبارەت بە دروستکردنەوەی ٤٠ پەیکەر و بابەتی مێژوویی، کەم یان زۆر دەقاودەق وەک خۆیان.\nAssyrians, Fatih Frumand, Lumond, Ninos Sabit,


کەناڵی NRT داوای قەرەبوو دەکات لە بەرامبەر ئەو هێرشەی لە هەولێر کرایە سەر ئۆفیسەکەی\nدواى ئەوەى چەند کەسێک هێرش دەکەنە سەر ئوفيسى کەناڵى ئێن ئاڕتى لە هەولێر کەل‌و‌پەلەکانيشيان تێکدەشێنن.\nبەڕێوەبەرى گشتى کەناڵەکەش دەڵێت بە بڕى يەک مليۆن دولار زيان بە نوسينگەى ئێن ئاڕتى گەيەنراوە و داواى قەرەبوو دەکەن، لەم بارەيەوە رۆژى چوارشەممە کۆنگرەيەکى رۆژنامەوانى لەناو ئوفيسى ئێن ئاڕتى لە هەولێر بەڕێوەچوو ، ئاوات عەلى بەڕێوەبەرى گشتى ئين ئاڕتى بە دەنگى ئەمەريکا دەڵێت دوو ڕێگا دەگرينە بەر يەکەميان فشار درۆست دەکەين بۆ ئەوەى ليژنەيەکى لێکولينەوە پێکبهێنرێت ئەو کەسانەى کە بەرپرس بوون لە ئەنجامدانى ئەم بە تاڵانکردن و وێرانکردنە ئاشکرا بکرێن و بدرێنە دادگا، پلانى دووەم ئەوەيە لە ڕێگاى پارێزەرەکانمانەوە داواى ياسايى تۆمار دەکەين داواى قەرەبو دەکەين تەقريبەن نزيکەى مليۆنێک دۆلار زەرەرمان پێ گەيشتووە.\nڕەحمان غەريب بەڕێوەبەرى سەنتەرى ميترۆ بە دەنگى ئەمەريکا دەڵێت سەوتێک هەيە لە دەرەوەش پشتيوانى لە ئازادى ڕۆژنامەنووسى دەکات لە وتارەکەم ئاماژەم پێکرد ئەمڕۆ پشتيوانيەکى نێودەوڵەتى بۆ حکومەتەکەى کاک نێچيرڤان و قوباد ڕاگەيەنرا لە لايەن وەزارەتى دەرەوەى ئەمريکا ئەم پشتيوانە بەس نيە بەڵکو ئەم حکومەتە پێويستى بە پشتيوانى ناوخۆيە ، پشتيوانى ناوخۆش بە کۆمەڵێ ئيجرائاتى ئقتيسادى و قانوونى دەکرێت، ئەوەى پەيوەندى بە ئقتيسادە باسى ناکەم ئختيساسم نيە ، ئەوەى پەيوەندى بە ياساوە هەيە مەوزوعى دەربازبوون لە سزا دەبێت کۆتايى پێ بهێنرێت، ئێمە بەيانى ئحتيفالى هەموو عالەمە باس لە قوربانيەکانى رۆژنامەنووسى دەکات کە بەبێ سزا تێدەپەڕێت يوئێن بەيانى ئحتيفالى پێوە دەکات و هەموو جيهان قسەى لەسەر دەکات، ئەمرۆ لە هەرێمى کوردستانيش دەبێت ئەم مەوزوعە بوروژێنين مەوزوعى دەربازبوون لەسزا لەو تاوانانەى کە بەرامبەر ڕۆژنامەنووسان دەکرێت دەبێت ستوپ بوەستێ.\nئاوات عەلى هەروەها دەڵێت ئێمە چەند جارێکى هەوڵمان دا داواى ياسايى تۆمار بکەين لێمان وەرناگرن يان دواى دەخەن يان کێشەيەک درۆست دەکەن ، تەنها داواى پشتگيرى لە ڕێکخراوە نيودەوڵەتيەکان و کۆنسۆلخانەى وڵاتان دەکەين کە دەتوانن فشارێک لەسەر هەرێمى کوردستان درۆست بکەن بۆ ئەوەى کە يەکەم تومەتبارەکان دەستگير بکرێن و دادگايى بکرێن و دووەم قەرەبوى کەناڵەکە بکرێتەوە وپێشێلکاريەکان ڕابگيرێن.\nبەڕێوەبەرى سەنتەرى ميترۆ هەروەها زياتر دەڵێت راستە ئيمە گلەييمان هەيە لە کەناڵەکانى ڕاگەياندن بەڵام ئێستا کاتى ئەو گلەييە نيە باسى بکەين لەکاتێکدا ئێمە کەناڵێک دەبينين برينداره کارمەندێک دەبينين بريندارە و تەعدا لە کەناڵێکى ڕاگەياندن و ڕۆژنامەنووسان کراوە ڕۆژنامەنووسانيش پێويستيان بە پێداچوونەوە هەيە پێداچوونەوە لەوەى کە لەکاتى ململانێى سياسيا نەبن بە بەشێک لە ململانێى سياسى و ململانێى حيزبى لە هەرێمى کوردستاندا بەڵام ئەوەى بينيومانە لە ماوەکانى رابردوودا بەڵێ بەشێک لە ميديا بووە بەشێک لە ململانێى حيزبى.\nشايەنى باسە لە هەرێمى کوردستاندا زورجار کاتێک ململانێ لە نێوان حيزبەکاندا درۆست دەبێت بەشێک لە ميديا و ميدياکارانيش لايەنگرى دەکەن بويە زورجار مەترسى لە سەر بارەگا و کارمەندەکانيان درۆست دەبێت تەنانەت چەندين حاڵەتى مەترسيدار لەمبارەيەوە ڕوويانداوە .


ژیانی هاوسه رگیری - Stahuj.cz\nژیانی هاوسه رگیری 1.1\nناوی پرۆگرام: ژیانی هاوسه‌رگیری- Zhiani Hawsargiri\nئاماده‌كردنی و ڕێكخستنی بۆ مۆبایل: محمد سه‌نگاوی\nداڕێژه‌ری پرۆگرام بۆ ئای ئۆ ئێس(iOS): ئه‌له‌ند كاوه\nداڕێژه‌ری پرۆگرام بۆ ئه‌ندرۆید(Android): دانیار به‌هادین\nبه‌رواری ته‌واوبوونی پرۆگرام: 24-8-2018 ، هه‌ینی ، (4) ڕۆژی جه‌ژنی قوربان\nخوێنه‌ری به‌ڕێز ئه‌م پرۆگرامه‌ی به‌رده‌ستت پێكدێت له (16) په‌رتوك و نامیلكه ، بۆ هه‌ر سێ قۆناغی (گه‌نجێتی و ده‌زگیرانداری و هاوسه‌رێتی) ، بۆ ئه‌مڕۆی كۆمه‌ڵگه‌ی كوردی گه‌لێك گرنگ و پێویسته ده‌توانرێت سوود و كه‌ڵك و قازانجی زۆری لێببینرێت ، كه پڕاو پڕه له زانیاری و هۆشیاری و هۆشداری و ڕێنمونی و ڕێنمای و ڕۆشنبیری و ئامۆژگاری ته‌ندروستی و پزیشكی.\nسوپاس و پێزانینی خۆم ئاڕاسته‌ی سه‌رجه‌م ئه‌و هاوڕێ و دۆستانه‌م ده‌كه‌م به بێ جیاوازی به كوڕ و كچه‌وه ، كه هاوكار و یارمه‌تی ده‌رم بوون له ئاماده‌كردن و درووستكردنی ئه‌م پرۆگرامه.\nسوپاس بۆ تۆی به‌ڕێزیش بۆ به كارهێنان و خوێندنه‌وه‌ی ئه‌م پرۆگرامه.\nتا زۆرترین خزمان و دۆستان و هاوڕێیانت سوودمه‌ند و پڕزانیاریبن داواكارم له به‌ڕێزت ئه‌م پرۆگرامه بنێریت بۆیان له ڕێگای (Wi-Fi - Bluetooth) ، وه تكا ده‌كه‌م بڵاوی بكه‌ره‌وه له (ماڵپه‌ڕ ، میسینجه‌ر ، فه‌یس بووك ، په‌یج ، گروپ ، ئینیستاگرام ، ڤایبه‌ر ، تێلیگرام ، وه‌تس ئه‌پ ، ئیمۆ ، سناپ چات ، هتد).\nمه‌به‌ست له دانان و ئاماده‌كردن و درووستكردنی ئه‌م پرۆگرامه ، خزمه‌ت كردنه به بواری نووسین و په‌رتوك و كتێبی كوردی بۆ مۆبایل ، ده‌مه‌وێت له ڕێگه‌ی ئه‌م پرۆگرامه‌وه خوێنه‌ری تاكی كورد به‌رچاو ڕۆشن و ئاشنا و شاره‌زابن به بابه‌ته شاراوه و نادیار و په‌نها و نهێنیه‌كان كه گرنگه بۆ ژیانی ئێستا و داهاتوویان.\nSouhrnné informace o ژیانی هاوسه رگیری\nHevi Ezzat Ahmed


دەربڕینی هەست و سۆزی شاعیری سەقزی کاک "پشکۆ_یاسینی" بەرامبەر کەژوانانی پاژین و پاژینیەکان لە مەڕاسیمی یادی شاخەوانی کورد موقبیل هونەر پەژوو. — پاژین\nئه‌مڕو Sunday 12 July 2020\nدەربڕینی هەست و سۆزی شاعیری سەقزی کاک “پشکۆ_یاسینی” بەرامبەر کەژوانانی پاژین و پاژینیەکان لە مەڕاسیمی یادی شاخەوانی کورد موقبیل هونەر پەژوو.\nدیدارێکی ڕێکەوت لە گەڵ کەژوانان و ئەنجومەنی ژینگە پارێزانی “پاژین”ی بانەی سەربەرز.\nئێوارە پاییزی هەینی پڕ لە غوربەتی کانیاوی پڕ لە گەڵا و قنگەلاشک و دڕک و داڵ و کا، کە “بێژنگ بە سەر” هەور بۆی ببووە جامەنەی سەری و کە کێوی “باڵووقا” لە سێبەریا بزن و مەڕی شوانی فەرەنجی لە بەری لە چاوان کەم ڕەنگ دەکرد.لە ئوتووبانی سەقز بۆکان لە کەپری خۆشەویستیدا دانیشتبووم و ویرەی دەچمە سەر ناڵەشکێنە، دەردی بەردەزەردی وەرد دەکرد و جار جار خۆ ڕاژاندنی چنار و سێو و دارگوێزە قژ زەردەکان و فڕکەفڕکی ماشین و نیگای ڕێبوارانی پشت شیشە دەبوونە ترووسکەی گەرم بۆ کزەی ساردی پاییزی ژین.لە پڕ لای سەرا، سەرچاوەی خۆزیا و بریا مینی بووسێ بە ڕەنگی ئاسمان و پژۆیەک وەک هەوری سپی تێکەڵ بە شۆخ سوار و سوار چاک و کاروانی خۆر و بۆ و بەرامەی کەژوان “موقبل”ی سەربەرز، بە نێو گەواڵە هەورەکاندا هاتن و لە سەر زەوی لای “پشکۆ”ی ئاورینی دڵی نیشتمانی هەست و ئەوین گرسانەوە هەوری و جامانە و هەورەکانیان کردە دەسرەی سەرچۆپی و پەژارەی ئەشقی ئاو و خاک و دڵ و گوڵیان لە گەڵ کزەی سەردی پاییزی ژیان بە سەما و سێ پێی و ڕۆینە لە خاکی خەمهەڵگر، ڕۆ کرد و گڕیان لە دڵی منی شاعیر بەردا و کەوتمە گەڕیان و گریانی شادی و بەم هۆنراوە کوڵ و کۆم دامرکاند و کاتم پڕ بوو لە ئەشقی پیرۆز و هێور هێور دەسووتێم بە هیوای تێپەڕ بوونی جستان و بزەی چاوی گەشی گوڵی نەکەرۆز و تیشکی گەرمی نەورۆز.هەنووکە کەوتمە هۆنینەوەی ئەم ئەشقە پیرۆزە و ئەم مەشقە دەکەمە چەپکە گزینگ و گوڵ بۆ دەست و هەست و نەستی مەکۆ و ئەنجومەنی ڕێزدارانی ژینگە پارێزانی “پاژین”\nسەما دەکا کچی هەتاو لە نێو گەواڵە هەورەکان لە نێو گەڵای وەریوی ژین، مەرگ دەڵێ بە بای خەزان هەناسەیەک لە “ئاربەبا”، هەتاوی زەردی “بەردە زەرد” لە بەرخودانی ژین و مان، “برۆدپیک”یشی ڕاتەکان.! لە “پاژین”ی ژیانەوە، گوڵان هەموو ژیانەوە شنەی سروودی سوورگوڵان کزەی دەگاتە ئاسمان.! سولاڤی خۆر ڕژاوەتە، چیا و دەروونی خاکەوە بە ئەشقی سێوە سوورەیە دڵی زەوەی وەها هەژان هەتاو لە پشتی هەوری تاڵ، چرۆی بزە دەخاتە لێو کچ و کوڕانی خاکەڕا، ئەشق دەڵێن بە گوێی جیهان هەناسە سوورەکەی هەڵۆ لە نێو بەفر دەنێژرێ بزەی نیگای گوڵی هەتاو، ورە و وزەن لە بۆ ژیان…\nپشکۆ_یاسینی 25 ی خەزەڵوەری 2718 کوردی\nنووسەر پاژین 2 یه‌ك شه‌ممه 25 تشرینی دووه‌م 2018 550 بازدید\nهاوپۆلی : هەواڵ ، لێژنەی وەرزش\nبابەتی پێشووزاگرۆسانە ،چاندنی بڕێکی بەرچاو بەڕوو بۆ ژیانەوەی دارستانەکانی زاگرۆس لەو ناوچه ی بانه\nبابەتی دوواییبەڕێوەبردنی گەڵاڵە پشووی دارستانەكانی باكووری ئێران بۆتە بەڵای گیانی دارستانەكانی ناوچەی زاگرۆس


په‌که‌که ڕه‌تیکرده‌وه قه‌ندیل چۆڵ بکات - Mehr News Agency\nAP ١٣٩٧ Khordad ١٩ ٠٩:٥٢\nNews Code 19382\nله وڵامدانه‌وه‌ی ده‌وڵه‌تی به‌غدا؛\nپه‌که‌که ڕه‌تیکرده‌وه قه‌ندیل چۆڵ بکات\nپارتی کرێکارانی کوردستان له وڵامدانه‌وه‌ی داخوازی ده‌وڵه‌تی عێراق بۆ چۆڵکردنی باکووری ئه‌م وڵاته و قه‌ندیل، ڕایگه‌یاند: قەندیل خاكی خۆمانە.\nبه ڕاپۆرتی ئاژانسی هه‌واڵی مێهر،لەپەیامێكدا بۆ پارتی كرێكارانی كوردستان (پەكەكە) حكومەتی عێراق داوایكردوە، هەرچی زوە هێزه‌کانیان چیای قەندیل و خاكی عێراق بەجێبهێڵن بۆئەوەی چیتر خەڵكی عێراق زیانیان پێنەگات.\nسەرحەد وارتۆ وتەبێژی پارتی كرێكارانی كوردستان(پەكەكە) لەلێدوانێكدا بەSNNی ڕاگەیاند: "هەركات لەلایەن حكومەتی عێراقەوە بەفەرمی داوامان لێبكرێت بۆ چۆڵكردنی قەندیل،تەئكید ئێمە ڕەتیدەكەینەوە".\nوتیشی:"جگەلەوەش قەندیل خاكی خۆمانە و لەئێستادا پێویستە هەنگاوی جدی بنرێت لەلایەن دەوڵەتانی جیهانیەوە بۆئەوەی فشار لەسەر توركیا دروستبكرێت بەئاراستەی چارەسەری كێشەكانی كورد، نەك فشار لەسەر ئێمە بۆ چۆڵكردنی قەندیل".\nوتەبێژەكەی پەكەكە جەختیشكردەوە: دەوڵەتی عێراق بەئاراستەی مافی كورد هەنگاوی باشی ناوەو لەدەستوری عێراقیشدا كورد خاوەنی مافی خۆیەتی، بۆیە پێویستە فشار لەسەر حكومەتی توركیا بكرێت بۆفەراهەمكردنی مافی گەلی كورد.


کۆمپانیای کورد نەفت لەبارەی قۆرخکاری بەنزینی هەولێر ڕوننکردنەوە دەدات – لڤین پرێس\nکۆمپانیای کورد نەفت لەبارەی قۆرخکاری بەنزینی هەولێر ڕوننکردنەوە دەدات\nئەو کۆمپانیایەی تۆمەتبارە بە قۆرخکاری بەنزینی هەولێر، ڕونکردنەوەیەک بڵاو دەکاتەوە و دەڵێت ئەو زانیاریانە ناراستن و ئەو بەنزینەی لە حکمەتی وەردەگرین بە جوملە نایفرۆشینەوە و بەشی بەنزینخانەکانی خۆشیان ناکات.\nکۆمپانیای کوردنەفت، کە لەلایەن عەلی حەمەساڵح، ئەندامی پەرلەمانی کوردستان تۆمەتبار کرا بەوەی لەگەڵ کۆمپانیایەکی دیکە قۆرخی بازاڕی بەنزینی هەولێریان کردووە ئەمڕۆ ڕونکردنەوەیەکی بڵاوکردەوە و ڕایگەیاند: عەلی حەمە سالح وەک حکایەتخوانێکی بەرئاگردان لە خۆیەوە چیرۆک دادەتاشێت و ژمارە لێدەدات.\nکۆمپانیاکە هەڕەشەی تۆمارکردنی سکاڵای یاسایی دەکات و دەشڵێت:ئامادەین لەبەردەم داگا ڕووبەڕووی عەلی حەمە سالح ببینەوە و تەواوی بەڵگەکان بخینەڕوو، ئەگەر توانی بە بەڵگە بیسەلمێنیت کۆمپانیاکەمان تەنیا یەک لیتر بەنزینی لە بۆرس فرۆشتۆتەوە ، ئەوا کۆمپانیاکەمان ئامادەیە کۆی داهاتی یەک مانگی بدات بە ڕێکخراوێکی خێرخوازی ، بەڵام ئەگەر نەیتوانی بیسەلمێنێت ، ئەوا وەک پابەندیەک بە مۆراڵی پەرلەمانتاری پێویستە دەستلەکاربکێشێتەوە.\nدەقی روونکردنەوەکەی کۆمپانیای کوردنەفت\nڕوونکردنەوەیەک لە کۆمپانیای کوردنەفتەوە\nدوای ئەوەی عەلی حەمە سالح ئەندامی پەرلەمانی کوردستان لە ڕۆژی (٥) ئەم مانگە لە لاپەڕەی تایبەتی خۆی لە تۆڕی کۆمەڵایەتی فەیسبوک بابەتێکی لەژێر ناونیشانی (لێکۆڵینەوەو بەدواداچون بۆ گەورەترین دۆسیەی قۆرخکاری و وەرگرتنی پارەو گرانکردنی بەنزین و نەوت و گازوایل لە پارێزگای ھەولێر) نووسی ، کە تیادا چەند تۆمەتێکی بێ بنەمای داوەتە پاڵ کۆمپانیاکەمان ، بۆ تێپەڕنەبوونی ئەم تۆمەتە بێ بنەمایانە و بەرچاوڕوونی هاوڵاتیانی هەرێمی کوردستان و پارێزگای هەولێر ، بە پێویستمان زانی ئەم ڕوونکردنەوەیە بڵاوبکەینەوە ، وێنایەکی دروست لەو ڕاستیانە بخەینەڕوو ، کە عەلی حەمە سالح بە چەواشە کراوی بۆخەڵکیان دەگوازێتەوە.\nعەلی حەمە سالح وەک حکایەتخوانێکی بەرئاگردان لە خۆیەوە چیرۆک دادەتاشێت و ژمارە لێدەدات ، لەبەر ئەوە بێ گەڕانەوە بۆ بەڵگە و نووسراوی فەرمی لە نووسینەکەیدا ئاماژەوەی بەوە کردووە دوو کۆمپانیا ، کە یەکێک لەو کۆمپانیایانە کۆمپانیای ئێمەیە ، یەک ملیۆن لیتر بەنزین بە نرخی (٦٤٠) دینار لە حکومەتی هەرێم وەردەگرێت ، عەلی هەر بەوەوە نەوەستاوە کە بێ بەڵگە ئاماژەی بۆ ئەم بڕە کردووە ، کە گوایە بەشێکی دەدرێت بە کۆمپانیای کورد نەفت ، بەڵکو چیرۆکی چەواشەکارییەکانی ئەم بابەتە زیاتر درێژ دەکاتەوە و دەڵێت : ئەو بڕە بەنزینەی دەدرێت بەم کۆمپانیایە ، لە (بۆرس) بە نرخی (٨٦٠) دینار بۆ هەر لیترێک دەفرۆشرێتەوە.\nسەرلەبەری ئەوەی عەلی باسی کردووە ناڕاستە و ئێمە بە پێویستی دەزانین ئەو بەشەی پەیوەندی بە کۆمپانیاکەی ئێمەوە هەیە وەڵامی بدەینەوە ، ڕاستییەکان وەک خۆی بۆ هاوڵاتیانی خۆشەویستی هەرێمی کوردستان و بە تایبەت پارێزگای هەولێر بخینەڕوو ، کومپانیا کوردنەفت ڕۆژانە بە بڕی جیاواز بەنزین لە وەزارەتی سامانە سروشتییەکانەوە وەردەگرێت ، واتە بەم شێوەیە نیە کە هەموو ڕۆژێک بڕێکی یەکسان بەنزینی لە وەزارەتی سامانە سروشتیەکانەوە پێ بگات ، زۆترین بڕ کە کۆمپانیای کوردنەفت بە دەستی دەگات لە ڕۆژێکدا دەگاتە (١٠٨٠٠٠) سەد و هه شت هەزار لیتر بەنزین ، ئەگەر تێکڕای مانگێک وەربگرین ، بۆمان دەردەکەوێت لە ماوەی مانگێدا تەنیا (٣) ڕۆژ ئەو بڕە بەنزینە دەگاتە کۆمپانیای کوردنەفت ، باقی ڕۆژەکانی تر ئەو بڕە بەنزینەی دەگاتە دەستی کۆمپانیا زۆر لەو ڕێژەیە کەمترە و زۆربەی ڕۆژەکان لە (٣٦٠٠٠) سی و شەش هەزار لیتر بەنزین تێپەڕ ناکات ، ئەم بڕەش هێندە کەمە نەک هەر بەشی ئەوە ناکات کە وەک عەلی دەڵێت لە بازاڕی جوملە (بۆرس) بفرۆشرێتەوە ، بەڵکو بەشی بەنزینخانەکانی کومپانیای کورد نەفت ناکات ، شایەنی باسە ھەندێک ڕۆژ ھیچ بڕە بەنزینێک ناگاتە دەستی کۆمپانیاکەمان ، بەنزینخانەکانمان بێ بەنزین بوون تا ئەو کاتە بەنزین گەیشتۆتە دەستمان.\nجگە لەو داتایانەی لەسەرەوە ئاماژەمان پێدان ، دەیان نووسراوی فەرمی و بەڵگەی ترمان لەبەردەستە ، لێرەوە ڕای دەگەیەنین دەرگان کراوەیە بۆ هەر کەس و لایەنێکی فەرمی و پەیوەندار ، کە ویستی هەبێت بەدواداچوون بۆ ئەو پرسە بکات و ڕاستییەکان ببینێت.\nهەروەها لێرەوە ڕای دەگەیەنێن کە ئامادەین لەبەردەم داگا ڕووبەڕووی عەلی حەمە سالح ببینەوە و تەواوی بەڵگەکان بخینەڕوو، ئەگەر توانی بە بەڵگە بیسەلمێنیت کۆمپانیاکەمان تەنیا یەک لیتر بەنزینی لە بۆرس فرۆشتۆتەوە ، ئەوا کۆمپانیاکەمان ئامادەیە کۆی داهاتی یەک مانگی بدات بە ڕێکخراوێکی خێرخوازی ، بەڵام ئەگەر نەیتوانی بیسەلمێنێت ، ئەوا وەک پابەندیەک بە مۆراڵی پەرلەمانتاری پێویستە دەستلەکاربکێشێتەوە.\nلە کۆتایدا دەڵێن: ئەو تۆمەتانەی عەلی حەمە سالح کەخستونیەتە پاڵ کۆمپانیاکەمان ، ئێمە وەک ناوزڕاندن و ئاوەژووکردنەوەی ڕاستییەکان دەیبینین و بە مافی خۆمان دەزانین لە دادگا سکاڵای لە دژ تۆمار بکەین.\nحزبی دیموکرات: لەسەر دوو سیخوڕ دەستگیرکران\nتەندروستی جیهانی: ئێستا لە 77 وڵاتدا ئۆمیكرۆن تۆماركراوە


پێش 4 هەفتە ژمارەی بینراو 3649\nوەزارەتی دارایی عیراق لەسەر دابینكردنی مووچەی فەرمانبەران و خانەنشینان و چاودێری كۆمەڵایەتی، روونكردنەوەیەكی بڵاوكردەوە.\nوەزارەتی دارایی لە روونكردنەوەكەیدا كە ئەمڕۆ دووشەممە بڵاوكراوەتەوە، ئاماژەی بەوەكردووە، بەو پەڕی تواناوە كاردەكەن بۆ ئەوەی تەواوی پابەندییە حكومییەكان بەرامبەر هاوڵاتیان و مووچەخۆران لەوادەی دیاریكراوی خۆیدا جێبەجێ بكەن، لەسەروو هەمووشیانەوە مووچەی فەمانبەرانی دەوڵەت، خانەنشینان و چاودێری كۆمەڵایەتی.\nئەوەش روونكراوەتەوە، لای هەمووان ئاشكرایە دابەزینی زۆری داهاتی نەوت و ئەو قەیرانە داراییەی لەدەرەوەی دەسەڵاتی حكومەتە لەگەڵ پەتای كۆرۆنا و كاریگەریە ناوخۆیی و دەرەكییەكانی، وایكردووە كێشەی نەختینە دروست بێت.\nوەزارەتی دارایی عیراق دەڵێت، حكومەت هەوڵیدا لەرێی پەرلەمانەوە یاسایەك دەربكرێت كە رێگای بدات قەرزی ناوخۆیی و دەرەكی وەربگرێت، لەرێی ئەو قەرزە ناوخۆییەش كەلەناوخۆ كراوە توانرا 15 ترلیۆن دینار دابینبكرێت كەبەشی مووچەی مانگی رابردوو، خەرجییەكانی تری كرد.\nهەرچەندە لەئێستادا بەرەو كۆتاییەكانی مانگی ئەیلول هەنگاو دەنێین، بەڵام هێشتا مووچەی ئەم مانگەی فەرمانبەرانی عیراق دابەشنەكراوە، بەووتەی بەرپرسانی وەزارەتی داراییش، نەختینەی پێویست لەبەردەست نییە بۆ دابینكردنی مووچەی تەواوی فەرمانبەران.


لەپارلمانی بریتانیا نەورۆز پیرۆز کرا\nناوەندی هەواڵ- بریتانیا: ڕۆژی چوارشەممە رێکەوتی ١٨ی مارس ٢٠١٥ کاتژمێری ٧ی ئێوارە بۆ ٩ی شەو، بە دەسپێشخەری سەنتەری پەرەپێدانی کورد لەبریتانیا بە بۆنەی جێژنی نەورۆز و هاتنی ساڵی نوێی کوردییەوە ئێوارەخوانێک بۆ کۆمەڵێک ئەندامانی پارلەمانی بریتانیا و کەسایەتی سیاسی کورد و نوێنەری حیزب و ڕیکخراوە کوردستانییەکان ڕێکخرا.\nسەرەتای مەراسمەکە بە دەقیقەیەک بێدەنگی بۆ گیانی پاکی شەهیدانی کوردو کوردستان دەستی پێکرد. پاشان وێرای بە خێرهێنانی میوانەکان، لە لایەن وتەبێژی سەنتەری پەرەپێدانی کورد لە بریتانیا، ناوی ١٠ کەس خوێندرانەوە کە لە لایەن سەنتەرەوە لەبریتانیا دەست نیشان کرابوون بۆ خەلات کردن لەبوارە جیا جیاکاندا.\nلەنێو ئەو کەسانەی کە بۆ وەرگرتنی ئەو خەلاتانەدەستنیشان کرابوون دەکرێ ئاماژە بە بەرێز خاتو ئان کلود ئەندامی پارلمانی بریتانیا،خاتو تارا جاف وەك هونەرمەند و لە رۆژهەڵاتی کوردستان خاتوو شایان موفتی وەك سەرکەوتووترین قوتابی بکرێ کە هەر لەو ئێوارە خوانە دا خەلاتیان پێش کەش کرا.\nلەپەراوێزی ئەم ئێوارە خوانەدا چەندین کەس لە ئەندامانی پارلمانی بریتانیا کە لەو ڕێورەسمە دا بەشدار بوون لە سەر کورد و خۆراگری و نەخش و رۆلی پێشـمەرگە ووتاریان پێشکەش کرد.\nجێگای ئاماژەیە کە بەرێز مەولوود سوارە ئەندامی رێبەری حیزب بەشداری ئەم ئێوارە خوانە بوو و لە پەراوێزی ڕێوڕەسمەکە دا چاوی بە کۆمەڵێک لە دۆستان بریتانی گەلی کورد و نوێنەری حیزب و لایەنە کوردی و بیانی کەوت.